KEKOSONGAN DUN PELANGAI AKAN DIMAKLUMKAN KEPADA SPR DALAM MASA TERDEKAT

KLANG: Kekosongan kerusi bagi Dewan Undangan Negeri (DUN) Pelangai akan dimaklumkan kepada Suruhanjaya Pilihan Raya (SPR) dalam masa terdekat susulan kematian Ahli Dewan Undangan Negeri (ADUN) Datuk Seri Johari Harun yang terlibat dalam nahas pesawat di Lebuhraya Guthrie dekat Bandar Elmina, Shah Alam, petang tadi.

Yang Dipertua DUN Pahang Datuk Seri Mohd Sharkar Shamsudin berkata pihaknya akan membantu menyelesaikan urusan pengebumian Allahyarham Johari terlebih dahulu sebelum melakukan sebarang tindakan lanjut.

“Apa-apapun kita mahu selesaikan urusan jenazah ini terlebih dahulu,” katanya kepada pemberita di pekarangan Jabatan Forensik Hospital Tengku Ampuan Rahimah, di sini malam ini.

Johari, 53, yang juga Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang merupakan seorang daripada 10 mangsa yang terkorban dalam nahas pesawat jenis Beechcraft Model 390 (Premier 1) yang terhempas petang tadi.

Mohd Sharkar berkata Johari menaiki pesawat berkenaan atas urusan rasmi. Beliau sebelum itu menghadiri mesyuarat bersama Menteri Besar Pahang Datuk Seri Wan Rosdy Wan Ismail di Langkawi, Kedah.

“Mulanya saya keliru sebab ada banyak Johari (di Pahang), tetapi apabila melihat nombor kad pengenalan bermula 1970 bermakna 53 tahun dan kita dapat jangka Johari Harun yang meninggal dunia,” katanya.

Beliau menyifatkan Johari seorang yang rajin dan sentiasa mendapatkan nasihat daripadanya berkaitan politik.–AlHijrah Online


TANAH RUNTUH: JALAN KULAI-KOTA TINGGI DITUTUP

JOHOR BAHRU: Jalan Kulai-Kota Tinggi (FT094) yang menghala ke Felda Ulu Tebrau ditutup sementara kepada semua kenderaan susulan berlaku kejadian tanah runtuh di Jalan Negeri Jalan Sungai Tiram-Ulu Tebrau (J08), di Kulai, hari ini.

Jabatan Kerja Raya (JKR) Daerah Kulai menerusi notis yang dimuat naik dalam Facebook rasmi jabatan itu memaklumkan Polis Diraja Malaysia dan Angkatan Pertahanan Awam Malaysia telah hadir ke lokasi berkenaan untuk melaksanakan pemantauan dan penyediaan Pelan Pengurusan Trafik (TMP) sementara.

“Hasil pemeriksaan pihak JKR, pergerakan tanah masih berlaku dan jalan itu akan ditutup bermula dari persimpangan Jalan Kulai-Kota Tinggi (ke Felda Ulu Tebrau) sehingga pusat pelupusan sampah (SWM) sementara pemeriksaan terperinci dilaksanakan.

“Pemasangan TMP, papan tanda lencongan telah dipasang sebagai hebahan dan pemasangan kanvas dilaksanakan bagi mengurangkan berlaku hakisan yang lebih besar di lokasi kejadian,” menurut notis itu.

Jabatan itu menyatakan tempoh penutupan jalan akan ditentukan selepas pemeriksaan lanjut dilakukan, justeru orang ramai dinasihatkan agar merancang perjalanan dan menggunakan laluan alternatif bagi mengelakkan lokasi terjejas.

JKR turut mencadangkan laluan alternatif kepada orang ramai iaitu Felda Ulu Tebrau – Jalan Seelong (J02) – Jalan Lapangan Terbang Senai (FT16) – Jalan Persekutuan Johor Bahru – Air Hitam (FT001) – Jalan Kulai – Kota Tinggi (FT94) – Kota Tinggi.–AlHijrah Online


PENDAKWAH TARIK BALIK KENYATAAN PERPINDAHAN ROH

KUALA LUMPUR: Pendakwah bebas, Muhd Zainul Asri Mohd Romli semalam tampil menarik balik kenyataannya berkenaan perpindahan roh manusia yang meninggal dunia ke jasad manusia yang masih hidup baru-baru ini.

Muhd Zainul Asri berkata beliau tidak mahu memanjangkan isu tersebut dan memaklumkan kenyataan itu diambil dari gurunya.

“Sebenarnya bukan kenyataan saya, saya ‘naqal’ (ambil) daripada guru saya.

“Saya minta maaf kepada semua masyarakat dan umat Islam di Malaysia yang mengikut polemik ini. Jangan dipanjangkan lagi saya tarik balik (kenyataan),” katanya dalam satu hantaran di Facebook.

Muhd Zainul Asri juga berkata gurunya yang memaklumkan kenyataan tersebut telah meninggal dunia.

Penjelasan lanjut berkenaan perkara itu juga sukar untuk dilakukannya kerana tidak dijumpai di dalam kitab, Al-Quran dan hadis.

Semalam Pendakwah, Engku Ahmad Fadzil Engku Ali memaklumkan kepada Berita AlHijrah jumhur ulama  Ahli Sunnah Wal Jamaah (ASWJ) menolak kepercayaan reinkarnasi atau perpindahan roh walaupun ia dipegang oleh sebahagian fahaman dalam mazhab Syiah. – AlHijrah Online


TURKI SELAMATKAN 78 IMIGRAN DI PERAIRAN AEGEAN

IZMIR (Turki): Seramai 78 imigran  diselamatkan Turki di perairan Aegean, demikian menurut sumber hari ini.

Agensi Berita Anadolu melaporkan Pasukan Pengawal Pantai melancarkan operasi dan menyelamatkan 40 pendatang Afghanistan di dalam bot getah selepas diarahkan belayar ke perairan wilayah Turki oleh Pengawal Pantai Greece.

Pasukan Pengawal Pantai Turki turut menyelamatkan 38 pendatang yang hanyut dalam bot di perairan Aegean dalam insiden berasingan.

Turki menjadi titik transit utama bagi pendatang yang mahu menyeberang ke Eropah untuk memulakan kehidupan baru, terutama mereka yang melarikan diri dari peperangan dan penindasan. — Terjemahan AlHijrah Online


NETANYAHU PADAM PALESTIN DARI PETA, PROMOSI NORMALISASI ISRAEL-NEGARA ARAB

NEW YORK: Perdana Menteri negara haram Israel Benjamin Netanyahu membentangkan peta baharu yang dipadam negara Palestin, semasa ucapannya pada Perhimpunan Agung Pertubuhan Bangsa-Bangsa Bersatu (UNGA) ke-78, di sini.

Peta yang dinamakan ‘Timur Tengah Baharu’ atau ‘The New Middle East’ itu menunjukkan kawasan Tebing Barat dan Semenanjung Gaza kelihatan sebagai sebahagian daripada Israel.

Netanyahu sebelum itu turut menunjukkan peta yang memaparkan wilayah Palestin adalah sebahagian daripada Israel pada tahun 1948.

Memetik laporan Middle East Eye, peta tersebut ditunjukkan Netanyahu itu bagi mempromosikan pembentukan semula wilayah Israel dengan menjalinkan hubungan dengan negara-negara Arab khususnya Arab Saudi.

“Saya percaya kita berada di puncak kejayaan yang lebih dramatik: keamanan bersejarah antara Israel dan Arab Saudi.

“Perdamaian sebegini akan membantu untuk menamatkan konflik Arab-Israel. Ia akan menggalakkan negara Arab lain untuk menormalkan hubungan mereka.

“Ia akan meningkatkan prospek perdamaian dengan rakyat Palestin, menggalakkan perdamaian yang lebih luas antara agama Yahudi dan Islam, antara Baitulmaqdis dan Makkah, antara keturunan Ishak dan keturunan Ismail,” dakwanya dalam ucapan di UNGA, pada Jumaat.

Netanyahu berkata, rakyat Palestin boleh mendapat manfaat termasuk keamanan yang lebih luas dengan hasil perjanjian yang dilakukan namun mereka tidak layak untuk mendapat kuasa ‘veto’.

AFP melaporkan Presiden Palestin Mahmoud Abbas sebelum ini menegaskan keamanan di Timur Tengah tidak boleh dicapai selagi tiada jaminan terhadap rakyat Palestin.

Mahmoud dalam ucapannya di UNGA pada Khamis lalu turut memberi amaran kepada Israel supaya tidak menjadikan perjuangan politiknya kepada ‘perselisihan antara agama’, merujuk kepada pencerobohan serta pencabulan terhadap kesucian agama Islam di Baitulmuqaddis.—AlHijrah Online


PALESTIN GESA ISRAEL HENTIKAN PROGRAM NUKLEAR

RAMALLAH: Menteri Luar Palestin Riyad al-Maliki pada Isnin menggesa Israel menghentikan  program nuklear bagi mewujudkan zon bebas senjata nuklear, lapor Xinhua.

Al-Maliki berkata demikian sebagai reaksi kepada langkah Jawatankuasa Pertama Perhimpunan Agung Pertubuhan Bangsa-Bangsa Bersatu (PBB) menerima pakai resolusi dikemukakan Mesir yang menggesa Israel menghapuskan senjata nuklearnya.

Sambil menyambut baik penerimaan resolusi itu, beliau berkata: “Israel bertanggungjawab menetapkan programnya untuk dipantau Agensi Tenaga Atom Antarabangsa (IAEA) kerana ia satu-satunya pihak di Timur Tengah yang memiliki senjata pemusnah besar-besaran terutamanya senjata nuklear.”

Beliau berkata penting bagi Israel untuk mematuhi peraturan undang-undang antarabangsa yang berkaitan.

Media Israel melaporkan pada Isnin, Jawatankuasa Pertama Perhimpunan Agung PBB memutuskan Israel harus memusnahkan senjata nuklearnya.

Resolusi yang dikemukakan Mesir dan disokong Jordan, Maghribi, Pihak Berkuasa Palestin dan Bahrain itu turut mahu Israel meletakkan kemudahan nuklearnya di bawah pengawasan IAEA.

Jawatankuasa Pertama itu ialah satu daripada enam jawatankuasa utama PBB yang menangani isu pelucutan senjata nuklear global.

Dalam langkah yang tidak pernah berlaku sebelum ini, jawatankuasa itu menggesa Israel untuk segera bersetuju dengan Perjanjian Percambahan Senjata Nuklear, tidak membangunkan, mengilang, menguji dan berhenti memperoleh senjata nuklear.–AlHijrah Online


PELAJAR TAHUN 5 MENANG ANUGERAH FILEM ANIMASI DI BRAZIL

KUCHING: Pelajar Sekolah Kebangsaan (SK) Temong, Serian telah mengharumkan negara selepas karya filem pendek animasi, Batuh Bijanji menang dalam ‘Festival de Cinema Escola de Alvorada’ (FECEA), Brazil baru-baru ini.

Filem karya Macgres Sawet dan Nabiatul Dania Zulfiqa Mohd Zulfadhli, masing-masing 11 tahun, yang dibimbing dua guru sekolah itu merangkul anugerah ‘Best Film By Popular Jury’ dalam peringkat Sekolah Rendah.

Menurut guru, Mohd Reduan Patah, pembikinan filem pendek animasi itu mengambil masa 10 hari dengan menggunakan teknik rotoscoping iaitu teknik mengesan rakaman ditangkap untuk menghasilkan animasi secara visual yang seakan-akan realistik.

Menurut portal Utusan Borneo, filem animasi itu turut tercalon dalam kategori Animasi Terbaik bagi peringkat sama.

Batuh Bijanji membawa maksud ‘batu perjanjian dalam’ bahasa Bidayuh, yang menceritakan kisah persahabatan antara dua sahabat.

Menurut seorang lagi guru, Wan Zulfadli Ad-Dinnie Wan Azmi, penghasilan projek ini diselia di bawah Kelab Sains, Teknologi, Kejuruteraan dan Matematik (STEM) Sekolah Kebangsaan (SK) Temong, Serian, yang turut dipantau penolong kanan kokurikulum Stanley Ngawah dan diluluskan guru besar Cleveland Raden.

Majlis penganugerahan dijalankan secara dalam talian menerusi aplikasi ‘Google Meet’ pada 28 November lalu.—AlHijrah Online


TIGA MAUT DALAM KEMALANGAN DI SITIAWAN

IPOH: Tiga maut manakala tiga lagi cedera dalam kemalangan membabitkan sebuah kereta dan sebuah kenderaan utiliti sukan (SUV) di Jambatan Permaisuri Bainun, Sitiawan malam tadi.

Jurucakap Balai Bomba dan Penyelamat Sitiawan berkata mangsa yang meninggal dunia merupakan pasangan suami isteri dan seorang kanak-kanak lelaki yang menaiki kereta jenis Proton Saga.

Beliau berkata dua lagi kanak-kanak lelaki dan perempuan dalam kenderaan yang sama serta pemandu kenderaan SUV jenis Chevrolet mengalami kecederaan.

“Kita terima panggilan kecemasan pada 11.13 malam sebelum bergegas ke lokasi kejadian dan mendapati kenderaan jenis Chevrolet telah terbakar 80 peratus.

“Tiga orang disahkan meninggal dunia di tempat kejadian, manakala mangsa yang cedera diberikan rawatan awal dan tiada mangsa yang tersepit,” katanya dalam satu kenyataan hari ini.

Menurutnya kesemua mangsa yang maut diserahkan kepada pihak polis manakala yang cedera dibawa ke hospital oleh pihak Kementerian Kesihatan (KKM) untuk tindakan selanjutnya.

Sementara itu, Ketua Polis Daerah Manjung ACP Nor Omar Sappi memaklumkan, identiti kesemua yang terlibat dalam kemalangan itu akan dimaklumkan kemudian.–AlHijrah Online


TERAP KONSEP TABAYYUN, SEMAK DAHULU MAKLUMAT DITERIMA – FAHMI

PUTRAJAYA: Rakyat Malaysia perlu menerapkan konsep ‘tabayyun’ dalam diri iaitu sentiasa menyemak kebenaran setiap maklumat yang diterima melalui mana-mana platform, kata Menteri Komunikasi dan Digital Fahmi Fadzil.

Tabayyun merupakan perkataan yang berasal daripada bahasa Arab yang bermaksud ‘menthabitkan’ dan menyemak asas kebenarannya.

Ditemui pemberita selepas program Jom Baca Bersama 10 Minit di sini hari ini, beliau berkata konsep tabayyun itu penting kerana segala maklumat yang diterima ketika ini tidak boleh dipercayai secara bulat-bulat.

“Dalam keadaan sekarang, ditegaskan kena selalu semak maklumat diterima sebelum sampaikan kepada orang lain.

“Gunakan sedikit ruang untuk teliti menilai maklumat disampaikan, kita tahu kadangkala (maklumat) disensasikan… konsep tabayyun itu sangat penting, bila kita terima… semak sebelum sebar,” katanya.

Fahmi berkata Polis Diraja Malaysia dan Suruhanjaya Komunikasi dan Multimedia (MCMC) akan sentiasa memantau maklumat dan percanggahan isu berkaitan 3R iaitu bangsa, agama dan raja.

Mengenai program Jom Baca Bersama 10 Minit, beliau berkata program tersebut meningkatkan rasa cinta warga Kementerian Komuniakasi Digital (KKD) untuk membaca.

Di peringkat KKD, menurutnya satu program dikenali sebagai ‘bedah buku’ akan diperkenalkan bagi memupuk budaya membaca serta melaksanakan perkongsian bahan bacaan masing-masing.

Program berkenaan merupakan antara inisiatif Perpustakaan Negara untuk melahirkan masyarakat yang berilmu dan bermaklumat seterusnya menjadikan membaca sebagai satu amalan hidup

Turut hadir Ketua Setiausaha KKD Datuk Mohamad Fauzi Md Isa. –AlHijrah Online


MANGSA BANJIR DI MELAKA DIJANGKA MENINGKAT

MELAKA: Bilangan mangsa banjir di Melaka terus meningkat selepas beberapa kawasan mula dinaiki air meski pun hujan sudah mulai reda.

Ketua Sekretariat Jawatankuasa Pengurusan Bencana Negeri, Leftenan Kolonel (PA) Effendy Ali berkata, sehingga kini empat pusat pemindahan sementara (PPS) sudah dibuka sejak semalam bagi menempatkan 243 mangsa daripada 61 buah keluarga.

Beliau berkata, empat PPS telah dibuka iaitu Sekolah Kebangsaan (SK) Tedong, Sekolah Menengah Kebangsaan (SMK) Dang Anum dan SK Tehel yang baharu dibuka di daerah Jasin dan satu di SK Durian Tunggal, Alor Gajah.

“Kawasan terjejas untuk Jasin, kita ada 8 kawasan, iaitu Taman Merlimau Mekar, Taman Merlimau Megah, Kilang Berapi, SMK Sdary, Tedong, Paya Lempong, Seri Mendapat dan Tehel.

“Bagi Alor Gajah, kawasan yang terlibat adalah Kampung Bukit Tambun dan Kampung Bukit Balai”, kata Leftenan Effendy.

Terdahulu, Jabatan Meteorologi meramalkan dalam tempoh tiga hari ini, ribut petir bermula petang atau malam ini.

Bagaimanapun, PPS yang disediakan akan bertahan lama bagi menempatkan keluarga yang terkandas akibat banjir.

Mengulas lanjut, beliau yang juga Pengarah Angkatan Pertahanan Awam (APM) Melaka berkata, seramai 70 anggota dikerahkan untuk memantau ketiga-tiga daerah tersebut.—AlHijrah Online


69 yahudi ceroboh masjid Al-aqsa

BAITULMAQDIS – Sejumlah penduduk haram yahudi yang diiringi polis
Israel telah menceroboh kawasan perkarangan masjid Al-aqsa kelmarin.

Sumber berita tempatan mengatakan bahawa 69 penduduk haram
yahudi memasuki masjid melalui pintu Al-maghariba secara berasingan.

Menurut Al-Quds Foundation Malaysia, masjid Al-aqsa terdedah kepada pencerobohan penduduk haram yahudi setiap hari terutamanya pada waktu pagi dan petang kecuali pada hari Jumaat dan Sabtu.

Polis Israel menutup gerbang Al-maghariba bagi memudahkan para yahudi memasuki masjid pada pukul 10.30 pagi. Kemudian pada sebelah petang, pintu yang sama dibuka semula untuk lawatan sesi malam bagi para yahudi.

Semasa kehadiran para yahudi di dalam kompleks masjid,
sekatan masuk dikenakan ke atas umat Islam di pintu masuk masjid dan kad
pengenalan diri mereka diambil serta hanya dikembalikan apabila mereka
meninggalkan tempat suci itu.


PROTES ANTI-REJIM LANDA IRAN

TEHRAN: Polis Iran semalam menyuraikan kumpulan pelajar yang berhimpun di ibu negara dan mengutuk insiden pesawat Ukraine International Airlines ditembak jatuh secara tidak sengaja dan meragut 176 nyawa.

Agensi berita Fars melaporkan arahan bersurai itu dikeluarkan selepas kumpulan demonstrasi itu bertindak menghalang jalan utama hingga menyebabkan kesesakan lalu lintas.

Ratusan penuntut Universiti Amir Kabir mengadakan perhimpunan itu untuk memperingati kesemua mangsa penumpang yang terkorban dalam tragedi itu.

Ia kemudiannya bertukar menjadi tunjuk perasaan mengecam insiden tersebut selepas kumpulan pelajar terbabit melaungkan slogan ‘penipu’ dan menuntut pihak yang bertanggungjawab menembak jatuh pesawat itu meletak jawatan.

Terdahulu, Iran mengaku ia tertembak jatuh pesawat Boeing 737 itu secara tidak sengaja tidak lama selepas ia berlepas dari lapangan terbang utama di Tehran.

Komander Aeroangkasa IRGC dalam satu kenyataan turut sedia memikul tanggungjawab penuh atas kejadian itu.

Namun, Brigadier Jeneral Amirali Hajizadeh berkata, pengendali peluru berpandu itu bertindak secara bebas menembak jatuh pesawat milik Ukraine International Airlines terbabit kerana menyangka ia adalah misil cruise.

Segelintir penuntut yang menyertai protes antirejim itu turut mengoyakkan poster komander kanan Pasukan Pengawal Revolusi Iran (IRGC), Leftenan Jeneral Qasem Soleimani yang terbunuh dalam serangan dron dilancarkan Washington pada 3 Januari lalu.

Kesemua mangsa penumpang kebanyakannya adalah pelajar dan rakyat tempatan serta warga Kanada disahkan terkorban dalam kejadian tersebut yang berlaku beberapa jam selepas Iran melancarkan 22 misil balistik menyasarkan dua pangkalan tentera Amerika Syarikat di Iraq pada awal pagi Rabu lalu. — SINAR HARIAN


BAHASA MELAYU ANTARA 10 BAHASA TERJEMAHAN KHUTBAH ARAFAH

Usaha itu memberi peluang lebih ramai umat Islam seluruh dunia untuk mendengar dan menghayati Khutbah Arafah yang akan disampaikan oleh Syaikh Dr. Bandar Abdul Aziz Balilah dari Masjid Namirah.

Menurut kenyataan Projek Terjemahan Khutbah Arafah, Majlis Umum Hal Ehwal Dua Masjid Suci telah diamanahkan oleh Raja Arab Saudi, Raja Salman Abdulaziz Al-Saud yang juga Penjaga Dua Tanah Suci bagi melaksanakan projek berkenaan.

“Projek ini bagi menyempurnakan kesungguhan kerajaan Arab Saudi untuk memudahkan jemaah haji selain menyampaikan khutbah dengan lebih meluas.


BELLA HADID SANGGUP HILANG KERJA PERAGAAN DEMI PALESTIN

NEW YORK: Model antarabangsa terkenal, Bella Hadid sanggup kehilangan pekerjaannya demi menyuarakan sokongan terhadap Palestin.

Selebriti berusia 26 tahun yang pernah bekerja dengan syarikat fesyen utama di seluruh dunia itu berkata, dia telah menyedari bahawa dia “bukan dilahirkan untuk menjadi model sahaja,”lapor media antarabangsa The Independent.

Pemilik nama lengkap Isabella Khairiah Hadid itu berkata, walaupun advokasinya terhadap Palestin mengakibatkannya kehilangan beberapa peluang peragaan, dia tetap teguh dengan pendiriannya dan tidak akan berkompromi demi kerjaya.

“Banyak syarikat yang berhenti bekerjasama dengan saya dan ramai kawan-kawan yang tinggalkan saya.

“Namun saya sangat bersyukur kerana saya ada pengaruh yang membolehkan saya menyuarakan perkara sebenar seperti sekarang,” katanya

Bella yang merupakan anak kepada pemaju hartanah Palestin, Mohamed Hadid dan model Belanda, Yolanda Hadid, sangat lantang bersuara memperjuangkan Palestin dan terus meningkatkan kesedaran ketika penindasan di negara itu berterusan.

“Saya bersuara tentang Palestin untuk warga tua yang masih tinggal di sana yang tidak pernah melihat Palestin bebas, dan untuk kanak-kanak yang sedang membesar supaya mereka akan jalani kehidupan yang lebih baik,” katanya.

Bella berkata, dia yang tinggal bersama ibunya di California selepas perceraian ibu bapanya pada 2000, mula terputus hubungan dengan keluarga Palestin.

“Saya ingin membesar dan bersama ayah saya setiap hari. Saya ingin belajar dan berlatih untuk hidup dalam budaya Muslim, tetapi saya tidak dapat peluang itu,” katanya.

Terdahulu, model yang memiliki lebih 50 juta pengikut di Instagram itu kerap berkongsi perkembangan semasa Palestin untuk memberi kesedaran tentang penindasan Zionis terhadap negara itu.

Dia turut dikritik kerajaan Israel kerana turut serta dalam protes mengutuk kekejaman Zionis Israel terhadap Palestin di Brooklyn, Amerika Syarikat pada Mei tahun lalu. –AlHijrah Online


TARIKH RASMI HARI RAYA AIDILFITRI HANYA SELEPAS AKTIVITI CERAPAN ANAK BULAN

KUALA LUMPUR: Jabatan Kemajuan Islam Malaysia (JAKIM) hari ini tampil memperjelaskan isu penetapan tarikh Hari Raya Aidilfitri pada tahun ini yang sedang tular di media sosial.

Menurut Ketua Pengarah JAKIM, Datuk Hakimah Mohd Yusoff, Malaysia menggunakan kaedah Rukyah dan Hisab dalam menentukan awal bulan hijri termasuk tarikh awal puasa, Hari Raya Aidilfitri dan Hari Raya Aidiladha.

Kaedah itu katanya adalah selaras dengan kehendak syarak dan mengikut kaedah ilmu falak dan astronomi yang telah dipersetujui oleh semua negeri.

Oleh itu Hakimah berkata, tarikh rasmi 1 Syawal hanya akan diketahui selepas aktiviti cerapan anak bulan di lokasi yang telah ditetapkan.

“Berkaitan penentuan awal Syawal 1443H atau tarikh Hari Raya Aidilfitri pada tahun ini, aktiviti cerapan rasmi di seluruh negeri di Malaysia akan dilaksanakan di 29 lokasi pada petang Ahad, 29 Ramadan 1443H bersamaan 1 Mei 2022M.

“Aktiviti cerapan anak bulan ini dilakukan oleh Jawatankuasa Melihat Anak Bulan/Rukyah Negeri yang dipengerusikan oleh Sahibus Samahah Mufti Negeri dan ahlinya terdiri daripada pakar falak, alim ulamak, pegawai falak yang berkemahiran serta Jabatan Ukur dan Pemetaan Malaysia (JUPEM).

“Data rukyah yang digunakan adalah data rasmi untuk Malaysia yang dikeluarkan oleh JUPEM,” katanya dalam kenyataan hari ini.

Kata Hakimah, pengumuman rasmi tarikh Hari Raya Aidilfitri akan dibuat oleh Penyimpan Mohor Besar Raja Raja (PMBRR) selaku pihak berkuasa yang diamanahkan oleh Majlis Raja-Raja pada malam tersebut tertakluk kepada hasil aktiviti cerapan anak bulan di semua lokasi yang telah ditetapkan.

Oleh itu beliau menasihatkan semua pihak supaya menghormati proses penentuan rasmi tarikh Hari Raya di negara ini yang telah dilaksanakan sejak sekian lama dan menyerahkan tanggungjawab ini kepada pihak berautoriti. – AlHijrah Online


RAKYAT MALAYSIA TERKANDAS DI WILAYAH INDIA YANG DILANDA BANJIR SELAMAT -WISMA PUTRA

NEW DELHI: Sepuluh rakyat Malaysia yang terperangkap di negeri Himachal Pradesh, India yang dilanda banjir, selamat dan dijangka tiba di New Delhi pada Khamis, kata Kementerian Luar Negeri Malaysia (Wisma Putra).

Sebelum ini, 12 pendaki Malaysia dilaporkan hilang di wilayah India itu selepas keluarga mereka tidak dapat menghubungi mereka.

Dalam kenyataan pada lewat Rabu, Wisma Putra menjelaskan bahawa daripada 12 individu itu, sebenarnya seorang adalah warganegara China dan seorang lagi adalah warganegara British.

Suruhanjaya Tinggi Malaysia di New Delhi berjaya menghubungi salah seorang daripada rakyat Malaysia yang terkandas di situ dan menerima maklumat bahawa kesemua mereka selamat dan berada di bandar Manali, kata Wisma Putra.

Misi diplomatik itu sedang berusaha membawa rakyat Malaysia ke New Delhi pada Khamis.

“Jika rancangan evakuasi berjalan lancar, kumpulan itu dijangka pulang ke Malaysia pada hari yang sama dengan penerbangan,” kata kenyataan itu.

Hujan monsun yang lebat telah menyebabkan banjir dan tanah runtuh di beberapa kawasan utara India.

Negeri Himachal Pradesh di mana rakyat Malaysia itu terkandas merupakan negeri yang paling terjejas.

Wilayah lain Uttarakhand, Punjab dan Haryana juga mengalami bencana sama yang turut menyebabkan kerosakan ketara jalan raya dan infrastruktur.

Mengikut laporan media tempatan kira-kira 90 orang dilaporkan maut di Himachal semasa musim hujan monsun itu, manakala jumlah kematian di Punjab dan Haryana adalah 21.

Dua belas orang terbunuh dalam insiden berkaitan hujan dalam tempoh 24 jam di negeri Uttar Pradesh, mengikut kenyataan kerajaan India pada Rabu petang.

Pihak berkuasa telah mengeluarkan amaran banjir bagi banyak daerah di barat Uttar Pradesh. Di Delhi, beribu-ribu orang yang tinggal berdekatan dengan tebing sungai Yamuna telah dipindahkan ke tempat yang lebih selamat.

Tahap air Yamuna di Delhi telah melampaui tahap bahaya pada Rabu selepas Haryana, negeri jiran, melepaskan isipadu air yang besar dari empangan Hathnikund.

Kementerian Kewangan India pada Rabu telah mengeluarkan sekitar AS$920 juta untuk membantu 22 negeri ekoran hujan lebat di seluruh negara itu. — AlHijrah Online


TEMPOH GANGGUAN BEKALAN AIR IKUT LOKASI, TEKANAN AIR

SHAH ALAM: Pengurusan Air Selangor Sdn Bhd (Air Selangor) memaklumkan kerja-kerja penambahbaikan dan penyenggaraan aset-aset kritikal di Loji Rawatan Air Sungai Selangor Fasa 1 (LRA SSP1) telah dimulakan pada jam 9:00 pagi hari ini mengikut jadual seperti yang telah diumumkan pada 1 Oktober 2021.

Ketua Komunikasi Korporat Elina Baseri berkata, kerja-kerja penyenggaraan aset utama ini dijangka akan siap pada jam 11:00 malam, 13 Oktober 2021.

“Bekalan air akan mula disalurkan secara berperingkat-peringkat kepada para pengguna bermula jam 5:00 petang, 14 Oktober 2021 setelah sistem bekalan air telah distabilkan.

“Tempoh masa gangguan dan pemulihan bekalan air di kawasan-kawasan yang terjejas adalah berbeza bergantung kepada jarak lokasi premis pengguna dan tekanan air pada sistem agihan bekalan air. Bekalan air dijangka pulih sepenuhnya pada jam 9:00 malam, 16 Oktober 2021,” katanya dalam kenyataan hari ini.

Katanya Air Selangor akan menyediakan bantuan air alternatif melalui lori-lori tangki ke premis-premis kritikal seperti hospital, pusat dialisis, Pusat Kuarantin dan Rawatan COVID-19 (PKRC) dan Pusat Pemberian Vaksin (PPV) serta untuk upacara pengebumian.

Sebelum ini media melaporkan penduduk di 998 kawasan sekitar Lembah Klang akan mengalami gangguan bekalan air bermula 13 Oktober.

Gangguan itu membabitkan daerah antaranya Petaling, Klang/Shah Alam, Gombak, Kuala Lumpur, Hulu Selangor, Kuala Langat dan Kuala Selangor. – AlHijrah Online


KERAJAAN CADANG PINDA AKTA 355 TENTANG LGBT

KOTA BHARU: Kerajaan bercadang untuk melakukan pindaan terhadap Akta 355 bagi membolehkan hukuman lebih berat dikenakan kepada pengamal perlakuan songsang Lesbian, Gay, Biseksual dan Transgender (LGBT).

Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary berkata, pindaan tersebut perlu memandangkan kadar hukuman sedia ada dilihat tidak memberi kesan kepada golongan itu.

Buat masa ini, di bawah akta tersebut, individu yang didapati bersalah oleh dihukum penjara tiga tahun, serta denda RM5 ribu dan enam kali sebatan.

“Kita telah memberi arahan supaya pihak berkuasa agama negeri perlu mengenakan tindakan yang tegas terhadap golongan ini.

“Soal keberkesanan itu, barangkali perlu ditambah baik dari segi penguatkuasaan,” katanya selepas Majlis Penyerahan Sumbangan Food Bank oleh Jabatan Agama Islam Wilayah Persekutuan (JAWI) di sini.

Ujar Marzuk, kerajaan tidak menolak kemungkinan untuk melaksanakan pindaan terhadap kadar hukuman yang sedia ada untuk lebih memberi kesan kepada golongan tersebut.

Terdahulu, anggota Penguatkuasa Agama Persekutuan dan Negeri telah diarahkan untuk mengambil tindakan yang tegas terhadap individu yang berkelakuan tidak sopan selain berpakaian kontra dengan jantina.—AlHijrah Online


BEKALAN AYAM MENCUKUP SEHINGGA AIDILFITRI

JOHOR BAHRU: Bekalan ayam mentah di seluruh negara masih dijangka mencukupi sehingga menjelang sambutan Hari Raya Aidilfitri akhir bulan depan, kata Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub.

Justeru, beliau berkata rakyat tidak perlu bimbang mengenai bekalan tersebut, memandangkan data menunjukkan bekalan mencukupi sehingga tempoh perayaan akan datang.

Beliau sekaligus membidas dakwaan segelintir peniaga, mengenai bekalan ayam tidak mencukupi sebagai sebab menaikkan harga, yang disifatkan tidak sepatutnya berlaku.

“Saya telah mendapat maklumat terperinci pada hari ini daripada Jabatan Veterinar, setelah KPDN berkongsi maklumat dengan Kementerian Pertanian dan Keterjaminan Makanan (MAFS).

“Secara rasminya data menunjukkan bekalan cukup sehingga hari raya ini,” katanya kepada pemberita selepas mengedarkan kurma pada pengunjung dan peniaga Bazar Ramadan Taman Perling, di sini, hari ini.

Bagaimanapun, Ahli Parlimen Pulai itu berkata setiap aduan dipandang serius KPDN, justeru sekiranya perkara tersebut berlaku, rakyat dan peniaga diminta melaporkan perkara itu kepada KPDN.

“Kerana kita bimbang (kalau ada) isu tempatan atau tempat-tempat tertentu, itu tidaklah menggambarkan tentang isu sebenarnya. Kadang-kadang, ada masalah di antara pembekal dengan peruncit, mungkin akibat daripada mereka lambat bayar ataupun bekalan tidak cukup, mungkin itu berlaku di tempat-tempat tertentu,” kata Salahuddin.

Beliau berkata pegawai penguatkuasa KPDN telahpun diarahkan mengetatkan pemantauan sepanjang bulan Ramadan sehingga selepas Hari Raya Aidilfitri, demi kebajikan rakyat.

“Nasihat saya kepada peniaga-peniaga selagi kerajaan masih meletakkan harga kawalan atau harga siling bagi ayam iaitu RM9.40 (sekilogram), saya harap itu dipatuhi.

“Sekiranya mereka berhadapan dengan bekalan ataupun memerlukan bantuan daripada KPDN, kita sedia membantu,” katanya ketika menjawab dakwaan peniaga yang mengatakan harga naik kerana bekalan kurang di pasaran.

Media hari ini melaporkan terdapat kekurangan bekalan ayam segar hampir 30 peratus di pasaran, menyebabkan kenaikan harga ayam tidak dapat dielakkan, dengan harga ayam di peringkat runcit dilaporkan naik kepada RM11 sekilogram sejak awal Ramadan dan dijangkakan terus meningkat sehingga RM11.50 dalam tempoh terdekat.–AlHijrah Online


PENGANGGUR DIREMAN UGUT CEDERA ADIK, BAKAR KERETA DAN RUMAH KELUARGA

BACHOK: Seorang penganggur direman selama empat hari bermula hari ini di Mahkamah Majistret Bachok, bagi membantu siasatan ugutan jenayah untuk mencederakan adik kandung dan membakar kereta serta rumah keluarganya.

Lelaki berusia 30 tahun itu direman hingga Khamis untuk siasatan mengikut beberapa seksyen, antaranya Seksyen 447 Kanun Keseksaan, Seksyen 12(2) Akta Dadah Berbahaya 1957, dan Seksyen 6(1) Akta Bahan Kakisan, Letupan dan Senjata Berbahaya (ABKLSB) 1958//

Perintah tahanan reman dikeluarkan oleh Majistret Mohd Fauzan Mohd Suhairi.

Sementara itu, Ketua Polis Daerah Bachok, Deputi Superintendan Mohamad Ismail Jamaluddin ketika dihubungi selain ugutan jenayah, suspek turut disiasat kerana membawa senjata tajam dan merbahaya.

Media sebelum ini melaporkan, polis berjaya menahan seorang lelaki yang bersenjatakan pisau dan pemutar skru ketika dia bersembunyi di sebuah kedai cermin mata di Jelawat , Bachok, semalam.

Lelaki itu melarikan diri daripada polis yang cuba menahannya di sebuah rumah selepas mendapat laporan daripada adiknya bahawa lelaki itu mahu mencederakan dan membakar kereta serta rumah.

Suspek kemudian melarikan diri sejauh hampir tiga kilometer sebelum memasuki kedai cermin mata.

Kejadian itu tular di media sosial di mana orang ramai mendakwa lelaki itu mengamuk dan masuk ke sebuah kedai cermin mata dan menjadikan pekerja di situ sebagai tebusan.

Polis bagaimanapun menafikan perkara itu, sebaliknya semua pekerja sudah keluar menyelamatkan diri sebaik suspek memasuki kedai berkenaan. –AlHijrah Online


LELAKI MAUT DILANGGAR KOMUTER

KUALA LUMPUR: Seorang lelaki maut selepas dilanggar komuter di landasan Keretapi Tanah Melayu Berhad (KTMB) dekat Seputeh di sini, semalam.

Ketua Polis Daerah Brickfields, Asisten Komisioner Amihizam Abdul Shukor berkata, pihaknya menerima laporan pada jam 1.08 tengah hari.

Katanya, siasatan polis di tempat kejadian mendapati mangsa dipercayai sedang berbaring di landasan kereta api berkenaan sebelum dirempuh komuter dalam perjalanan dari Stesen Seputeh ke Stesen Salak Selatan.

“Pemeriksaan awal mendapati tiada kesan suntikan Bacillus Calmette-gurin (BCG) dan tiada sebarang dokumen pengenalan milik mangsa ditemui di tempat kejadian.”

“Mangsa tidak dapat dipastikan bangsanya, berambut pendek serta berbaju dan berseluar berwarna hitam,” katanya dalam kenyataan, hari ini.

Ujarnya, mayat mangsa kemudian dihantar ke Pusat Perubatan Universiti Malaya (PPUM) untuk dibedah siasat dan kes diklasifikasikan sebagai mati mengejut (SDR).

Sementara itu, katanya polis meminta mereka yang mempunyai maklumat atau kehilangan ahli keluarga untuk menghubungi IPD Brickfields di talian 03-22979222 bagi membantu pengecaman mayat.

Beliau turut menasihatkan masyarakat supaya tidak melintas landasan kereta api, sebaliknya menggunakan laluan pejalan kaki yang ditetapkan. –AlHijrah Online


JEMAAH MENTERI KEKAL MENYOKONG MUHYIDDIN

PUTRAJAYA: Jemaah Menteri membuat keputusan sebulat suara untuk kekal menyokong penuh kepimpinan Perdana Menteri, Tan Sri Muhyiddin Yassin.

Menurut kenyataan media ahli-ahli Jemaah Menteri, keputusan dibuat dalam mesyuarat kabinet yang berlangsung pada hari ini.

Kenyataan itu juga memaklumkan setiap keputusan kerajaan dibuat secara kolektif oleh Jemaah Menteri setelah mengambil kira pandangan semua pihak.

“Keutamaan kerajaan pada ketika ini adalah untuk menjayakan Pelan Pemulihan Negara (PPN) demi kesejahteraan rakyat dan kemakmuran negara serta membawa Malaysia keluar dari pandemik COVID-19,” kata kenyataan tersebut.—AlHijrah Online


KAFA D’ HIJRAH MAMPU TARIK MINAT PELAJAR

KUALA LUMPUR: Kaedah pembelajaran melalui televisyen seperti program ilmu baharu TV AlHijrah, ‘KAFA d’ Hijrah’ dilihat lebih bersifat dinamik dan mampu meraih tumpuan pelajar.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata dengan penggunaan elemen kreatif dan animasi dalam rancangan tersebut ia bukan sahaja menarik minat kanak-kanak tetapi juga orang dewasa untuk mempelajari ilmu Kelas Al-Quran dan Fardu Ain (KAFA).

“Kita cuba mengetengahkan bentuk baru penyampaian ilmu KAFA ini dalam kaedah baru untuk menarik minat supaya pelajar bagi kecaknaan dan keprihatinan terhadap ilmu.

“Inilah yang kami dambakan dan inilah yang kami harapkan,” katanya kepada AlHijrah online selepas merasmikan ‘KAFA d’ Hijrah’ pagi tadi.

Tambahnya, inisiatif kelas KAFA yang disiarkan TV AlHijrah merupakan langkah baik dalam membantu golongan pelajar yang kurang berkemampuan untuk sama-sama menimba ilmu.

Sementara itu Ketua Pegawai Eksekutif TV AlHijrah, Namanzee Harris berkata, rancangan tersebut merupakan satu peluang kepada ibu bapa untuk turut mempelajari dan mengikuti kelas KAFA bersama anak-anak.

“Melalui kelas KAFA di TV AlHijrah, kami merasakan ini satu peluang kepada ibu bapa dan anak bersama.

“Anak-anak boleh ulangkaji manakala ibu bapa boleh memperkemaskan ilmu masing-masing sambil bersembang dan berbincang dengan anak-anak,” katanya.

‘KAFA d’ Hijrah’ akan disiarkan setiap Isnin hingga Sabtu pada jam 4.30 petang dan ulangan pada 6.30 petang hari yang sama serta 11.30 pagi hari berikutnya. — AlHijrah Online


BULAN MENYANTUNI MUALAF: SEBAR KEINDAHAN, PENJELASAN TENTANG ISLAM

KUALA LUMPUR: Jabatan Agama Islam Wilayah Persekutuan (JAWI) dengan kerjasama Majlis Agama Islam Wilayah Persekutuan (MAIWP) menganjurkan Bulan Menyantuni Mualaf 2023 bermula 1 Julai 2023 hingga 31 Julai 2023.

Program itu bertujuan untuk menyebarkan keindahan ajaran Islam serta memberikan penjelasan dan kefahaman kepada mualaf tentang syariat Islam.

Selain itu JAWI berkata program itu juga menyantuni mualaf dengan pelbagai aktiviti pengimarahan masjid, dan menjalinkan kolaborasi strategik antara agensi, badan korporat, pertubuhan bukan kerajaan dan masyarakat awam dalam usaha dakwah terhadap golongan mualaf.

“Perkara tersebut selaras dengan agenda yang ditetapkan oleh Pelan Strategik Mualaf Wilayah Persekutuan Tahun 2022-2026.

“Program berkenaan menyasarkan penyertaan dalam kalangan mualaf dan masyarakat awam sekitar Wilayah Persekutuan khususnya para pelajar di Kompleks Darul Hidayah (KDH) iaitu sebuah pusat perlindungan sementara dan bimbingan mualaf,” jelas JAWI dalam kenyataan hari ini.

Sejumlah 12 acara menarik disusun sempena Bulan Menyantuni Mualaf 2023 termasuklah Korban Mualaf MADANI, Khutbah Khas Mualaf, Karnival Harmoni MADANI, Ziarah Rahmah MADANI, dan Konvensyen Mualaf 2023.

Khutbah khas mualaf bertemakan Santuni Saudara Baharu akan dibacakan serentak di 90 buah masjid dan 135 surau Jumaat seluruh Wilayah-Wilayah Persekutuan pada 14 Julai 2023.

Majlis pelancaran Bulan Menyantuni Mualaf 2023 akan diadakan sempena program Karnival Harmoni MADANI di Masjid Al-Imam Al-Ghazali Bandar Menjalara, Kuala Lumpur pada 23 Julai 2023 (Ahad) jam 11.00 pagi.

Senarai program sempena Bulan Menyantuni Mualaf 2023 serta tarikh dan lokasi adalah seperti berikut:

Masyarakat yang tinggal berhampiran dengan lokasi penganjuran program diundang untuk bersama-sama menyertai dan memeriahkan acara yang diadakan.

Sepanjang tahun 2023 sahaja JAWI telah melaksanakan pelbagai aktiviti dan program terhadap golongan mualaf terutamanya berkaitan pengurusan pengislaman dan menyediakan kemudahan pendidikan asas Islam di KDH dan masjid-masjid terpilih sekitar Wilayah Persekutuan melibatkan peruntukan berjumlah RM6.48 juta yang disumbangkan oleh MAIWP. – AlHijrah Online


KUBUR DICEROBOH, DIROSAKKAN LELAKI KURANG SIUMAN

SIBU: Sebanyak 11 kubur di Tanah Perkuburan Islam Al-Qadim, Jalan Tun Abang Haji Openg di sini, diceroboh dan dirosakkan disyaki dilakukan seorang lelaki kurang siuman semalam.

Ketua Polis Daerah Sibu ACP Zulkipli Suhaili berkata siasatan awal mendapati batu nisan pada 11 kubur berkenaan dicabut kemudian dipercayai dihempas sehingga pecah dan patah manakala empat daripadanya mengalami kerosakan pada jubin lot kubur dipercayai akibat dihempas batu nisan.

Beliau berkata polis menerima laporan daripada seorang lelaki pada 1.58 tengah hari di Balai Polis Pusat Sibu semalam dan siasatan dijalankan sejurus selepas itu.

“Tiada sebarang senjata atau peralatan mencurigakan dijumpai di tempat kejadian. Usaha sedang dijalankan untuk mengesan dan menangkap suspek terlibat,” katanya dalam satu kenyataan kepada Bernama di sini, hari ini.

Zulkipli turut menasihatkan masyarakat Islam agar tidak membuat sebarang spekulasi berhubung kejadian itu sebaliknya segera menyalurkan sebarang maklumat kepada polis atau tampil ke balai-balai polis berdekatan atau terus menghubungi pegawai penyiasat Inspektor Ahmad Hakimi Abd. Azid (01131873715).

Beliau berkata kes itu disiasat di bawah Seksyen 297 Kanun Keseksaan.–AlHijrah Online


BEKAS PM PALESTIN AHMED QUREIA MENINGGAL DUNIA

RAMALLAH, PALESTIN: Bekas Perdana Menteri Palestin, Ahmed Qureia meninggal dunia pada usia 85 tahun, kata Presiden Palestin Mahmoud Abbas pada Rabu.

Abbas menyampaikan ucapan takziah kepada rakyat Palestin sambil berkata Qureia mendedikasikan hidupnya mempertahankan perjuangan Palestin.

Abbas turut memuji Qureia atas sokongannya dalam mempromosikan pembentukan Negara Palestin termasuk sumbangan terhadap Pertubuhan Pembebasan Palestin, lapor Agensi Berita WAFA.

Qureia antara tokoh utama dalam Perjanjian Oslo dan beliau telah membela perjuangan rakyat Palestin di arena nasional dan antarabangsa, kata Abbas.

Jenazah pemimpin itu akan dikebumikan di bandar Ramallah, Tebing Barat pada Khamis.

Qureia, yang menyertai gerakan pembebasan nasional Palestin Fatah pada 1968, pernah berkhidmat sebagai perdana menteri antara 2003-2006.–AlHijrah Online


HUSSAMUDDIN BERSARA SEBAGAI PENGERUSI, PENERBIT KARANGKRAF

KUALA LUMPUR:  Pengasas Kumpulan Karangkraf (Karangkraf), Datuk Hussamuddin Yaacub mengumumkan persaraan sebagai Pengerusi dan Penerbit berkuat kuasa 1 November ini.

Beliau dilapor telah menerajui syarikat itu selama empat dekad.

Turut mengumumkan peletakan jawatan ialah Timbalan Pengerusi, Datuk Muhammad Nasir Hamzah berkuat kuasa pada tarikh sama.

Kedua-dua mereka akan turut  melepaskan jawatan dalam Lembaga Pengarah dan syarikat akan melantik lima Ahli Lembaga yang baharu iaitu  Firdaus Hussamuddin, Akmal Eirfan Mohamed Fauzi, Farah Hussamuddin, Azizi Fikry dan Izzat Izhar Muhammad Nasir.

Jawatan pengerusi yang ditinggalkan Hussamuddin akan diisi oleh Firdaus yang sebelum ini adalah Ketua Pegawai Eksekutif untuk Grup Buku Karangkraf Sdn Bhd.

Hussamuddin berkata, pengundurannya bagi memberi peluang kepada generasi muda untuk memajukan syarikat.

“Syarikat telah berjaya bertahan dalam gelombang digital yang melanda dunia sejak 2013 yang menggoncangkan banyak industri media terutama media cetak.

“Kini, saya rasa sudah tiba masanya untuk kami berundur dan menyerahkan baton kepada generasi yang lebih muda kerana generasi mereka boleh membawa syarikat ke tahap yang lebih tinggi,” katanya dalam kenyataan pada Selasa.

Difahamkan Hussamuddin dan Muhammad Nasir masing-masing akan berperanan sebagai Penasihat dan Penasihat Bersama syarikat.

Kumpulan Karangkraf dalam pada itu mengumumkan beberapa perubahan struktur dalam syarikat yang juga akan berkuat kuasa pada 1 November 2022.

Antaranya, Akmal Eirfan dilantik sebagai Pengarah Eksekutif Kumpulan (Korporat, Kewangan dan Pengurusan Risiko) manakala  Farah akan dilantik sebagai Pengarah Eksekutif/Penerbit/Ketua Pegawai Eksekutif (CEO) Divisi Media yang merangkumi Sinar Harian, Sinar Daily dan semua aset media milik Karangkraf.

Untuk rekod, Hussamuddin turut pernah menabur bakti sebagai pengerusi TV AlHijrah dari 2018 hingga 2022.– AlHijrah Online


ISU SYRIA : RELA MATI DARI BERPISAH

Tindakan sekumpulan pelarian wanita di kem Al Hol membantah dasar pengganas Kurdish (YPG) memisahkan anak-anak mereka berakhir dengan tragedi.

Menurut agensi berita Turki, Anadolu, salah seorang daripada ibu malang berkenaan maut selepas digempur ketika mengadakan tunjuk perasaan.

Dalam kenyataannya pada 30 September lalu, Doctors Without Borders/Médecins Sans Frontières (MSF), badan sukarela yang beroperasi di Al Hol, mengesahkan insiden yang berlaku.

“Pasukan kami ketika itu menyediakan rawatan harian termasuk di klinik di kawasan terpencil yang menempatkan sekitar 10,000 orang asing (bukan Syria atau Iraq) apabila pihak berkuasa yang mengawal bertembung dengan wanita dan kanak-kanak,” kata Pengurus Kecemasan MSF Robert Onus.

Bagaimanapun laporan yang disiarkan tidak memberi sebarang perincian mengenai identiti mangsa.

Bantahan timbul selepas YPG memperkenalkan polisi yang mengasingkan ibu dengan anak-anak yang berusia 12 tahun ke bawah.

Sebelum itu kebanyakan kaum hawa mengadakan bantahan secara aman berikutan keadaan kem yang begitu dhaif.

Kematiannya dikatakan antara siri kekejaman terbaru yang dilakukan pengganas Kurdish ke atas pelarian kebelakangan ini.

Julai lalu, mereka dilaporkan menculik, mendera serta kencing ke atas satu keluarga Arab yang melalui kawasan yang dikuasainya.

Pada Ogos satu rakaman menunjukkan anggota YPG memukul dan mendera dua lelaki kerana enggan menyertainya bocor dan kemudian menjadi tular.

Mereka juga dikatakan menyerbu pekan serta kampung dan menculik kanak-kanak dan remaja untuk dilatih sebagai pengganas.

Sebahagian besar pelarian yang berada di kem Al Hol terdiri daripada orang awam yang berasal dari Deir az Zour dan mereka dikatakan ahli keluarga anggota IS.

Pada masa kini terdapat lebih 70,000 pelarian berada dalam keadaan penuh sesak dan berdepan dengan kekurangan zat makanan serta wabak penyakit.

Middleeastmonitor.com mendakwa kebanyakan mereka ditempatkan secara paksa oleh YPG pada April 2017 selepas kawasan itu berjaya dikuasai dalam operasi besar-besaran yang membabitkan tentera Barat.

Dalam laporannya pada 18 September lalu, wartawan CNN, Arwa Damon yang berjaya memasuki Al Hol menyifatkan ia bukannya kem pelarian tetapi penjara terbuka yang menempatkan orang awam.

Pertubuhan Bangsa-Bangsa Bersatu (PBB) sebelum ini berkali-kali memberi amaran keadaan yang semakin buruk di situ dan mendesak diberi kebenaran untuk memasukinya.

Namun ia tidak dilayan. — Razali Awang (Media Syria Care)


30 PERATUS MYKID SIAP TIDAK DITUNTUT IBU BAPA, PENJAGA

KUALA LUMPUR: Sejumlah 30 peratus kad pengenalan kanak-kanak, Mykid, yang telah siap di Jabatan Pendaftaran Negera (JPN), belum dituntut oleh ibu bapa atau penjaga, kata Menteri Dalam Negeri, Datuk Seri Saifuddin Nasution Ismail.

Katanya, peratusan tersebut merupakan satu angka yang tinggi dan sehubungan itu meminta ibu bapa atau penjaga yang telah memohon MyKid supaya segera menuntutnya sebaik sahaja ia siap.

“Ini kerana MyKid mempunyai satu tempoh yang tertentu untuk mereka (ibu bapa atau penjaga) menuntutnya. Sekiranya ia tidak dituntut, ia akan dilupuskan dan ia merupakan satu kerugian,” katanya.

Beliau berkata demikian kepada pemberita selepas mempengerusikan Mesyuarat Agung Tahunan Yayasan Pencegahan Jenayah Malaysia (MCPF) kali ke-29 dan ke-30 di Maktab Polis Diraja Malaysia di Cheras, di sini, hari ini.

Pada masa yang sama beliau tidak menafikan rungutan bahawa berlaku kelewatan pemprosesan MyKid dan bagi mengatasi masalah itu, pihak Kementerian Dalam negeri (KDN) telah melantik sebuah syarikat bagi membekalkan kad MyKid.

“Apabila berlaku proses ketidakcukupan (bahan untuk membuat MyKid) maka proses untuk mengeluarkan MyKid juga terjejas dan terganggu.

“Oleh itu, saya telah mengeluarkan arahan khusus agar masalah (lambat peroleh MyKid) berkenaan ditangani segera termasuklah mengadakan perbincangan dengan meminta syarikat terlibat agar mematuhi prasyarat perkara yang ditentukan ketika proses pemerolehan tender,” katanya.

Januarai lalu, media melaporkan kekurangan mikro cip di peringkat global menjadi punca kelewatan pengeluaran MyKid diserahkan kepada pemohon.

Ketua Pengarah JPN, Datuk Ruslin Jusoh dilapor berkata masalah itu berlaku sejak pandemik COVID-19 lalu dan JPN menangguhkan sementara pengeluaran MyKid.–AlHijrah Online


LARANGAN AHLI POLITIK CERAMAH DI MASJID, SURAU BANTU REDAKAN SUHU POLITIK – FAHMI

JOHOR BAHRU: Tindakan beberapa negeri menguatkuasakan larangan kepada mana-mana ahli politik untuk mengadakan ceramah atau kuliah di masjid dan surau dilihat mampu membantu meredakan suhu politik negara.

Menteri Komunikasi dan Digital Fahmi Fadzil berkata langkah itu juga adalah peringatan kepada semua bahawa premis agama bukanlah satu platform yang boleh digunakan untuk kepentingan politik mana-mana individu mahupun parti.

Beliau berkata ia juga dilihat sebagai satu usaha untuk meredakan gejala ekstremis politik yang semakin meluas di negara ini sehingga berpotensi menimbulkan persepsi ketidakstabilan kerajaan sekaligus mengurangkan kepercayaan pelabur.

“Arahan larangan yang dikenakan kepada ahli politik khususnya di kawasan masjid itu adalah satu usaha yang saya lihat dapat bantu redakan (suhu politik) dan KKD (Kementerian Komunikasi dan Digital) juga akan mainkan peranan untuk tingkatkan kesedaran peri pentingnya hormat undang-undang ini.

“Sebab kita ke masjid untuk beribadah bukan berpolitik, jadi politik tu biarlah di luar dan jangan salah gunakan mana-mana pentas dan ruang yang tidak sepatutnya,” katanya.

Beliau berkata demikian dalam sidang media selepas menghadiri sesi dialog awam bersama pengurusan dan agensi-agensi di bawah KKD di RTM Johor di sini hari ini yang turut dihadiri Timbalan Menterinya Teo Nie Ching dan Ketua Setiausaha Kementerian Datuk Seri Mohammad Mentek.

Media sebelum ini melaporkan negeri Terengganu dan Perak mengumumkan larangan kepada mana-mana individu yang mempunyai keterlibatan di dalam politik untuk menyampaikan kuliah, ceramah dan pengajaran agama di masjid dan surau bagi menjaga kemuliaan institusi keagamaan daripada sebarang unsur politik.

Fahmi berkata usaha meredakan suhu politik negara bersekali dengan membendung gejala ekstremis politik itu penting dalam memastikan kestabilan politik dan Kerajaan Persekutuan tidak diganggu.

“Kestabilan politik dan kerajaan persekutuan itu penting dalam menarik keyakinan pelabur luar, contohnya pelaburan oleh AWS (Amazon Web Services) itu ternoktah kerana keyakinan mereka kepada kestabilan negara kita.

“Kalau nak dikatakan kenapa tak tandatangan sebelum ini, kerana ketika itu (kerajaan terdahulu) tak stabil tapi Alhamdulillah kestabillan itulah yang didambakan bukan hanya pelabur tapi rakyat… jadi sama-sama kita bangunkan negeri dan negara ini,” katanya. –AlHijrah Online


PAU 2023: RM1.3 JUTA TABUNG PENDIDIKAN MELAYU BERJAYA TERKUMPUL

KUALA LUMPUR: Sebanyak RM1.3 juta berjaya dikumpul khas bagi Tabung Pendidikan Melayu sejak tiga hari pelancarannya.

Presiden UMNO Datuk Seri Dr Ahmad Zahid Hamidi berkata, jumlah itu merupakan hasil sumbangan daripada perwakilan, ahli perniagaan, usahawan dan pengunjung yang hadir sempena Perhimpunan Agung UMNO (PAU) tahun ini.

Melihat kepada prestasi kutipan yang memberansangkan, beliau menjangkakan jumlah kutipan itu mampu mencecah sehingga RM2.5 juta.

“Saya sendiri akan memantau jumlah wang yang dimasukkan secara atas talian dan juga dengan pemotongan gaji oleh menteri-menteri dan timbalan menteri,” katanya dalam sidang media selepas PAU 2023 di Dewan Merdeka, Pusat Dagangan Dunia (WTC), di ibu negara, malam tadi.

Ahmad Zahid berharap agar kutipan Tabung Pendidikan Melayu yang dipengerusikan oleh ahli Majlis Kerja Tertinggi (MKT) UMNO, Datuk Dr Mohd Puad Zarkashi itu dapat diteruskan.

“Saya mengucapkan terima kasih kerana disamping kita menjalankan aktiviti politik yang lain di peringkat cawangan dan bahagian, kita akan meneruskan kutipan Tabung Pendidikan Melayu ini,” katanya.

Pada 7 Jun lalu, Ahmad Zahid yang juga Timbalan Perdana Menteri telah melancarkan Tabung Pendidikan Melayu semasa Taklimat Presiden di Dewan Merdeka, Pusat Dagangan Dunia (WTC), di ibu negara.

Bantuan yang bertujuan membantu pelajar memerlukan untuk melanjutkan pelajaran itu tidak hanya terhad kepada ahli UMNO sahaja, malah terbuka kepada mana-mana pelajar Melayu dan bumiputera yang memerlukan.

Media sebelum ini melaporkan, Pengerusi Majlis Amanah Rakyat (MARA) berkata, tabung berkenaan akan diaudit oleh pihak yang bertauliah, bagi memastikan ketelusan penyampaian bantuan terbabit dan akan dibentangkan secara terbuka kepada semua pihak.–AlHijrah Online / Khadizah Faisal


TIADA CAMPUR TANGAN POLITIK DALAM URUSAN JUAL BELI THP

KUALA LUMPUR: Menteri di Jabatan Perdana Menteri Datuk Seri Dr Mujahid Yusof Rawa hari ini menegaskan bahawa beliau memberi sepenuh kepercayaan kepada agensi di bawah portfolionya termasuk Lembaga Tabung Haji (TH) menjalankan urusan mereka tanpa campur tangan politik.

Katanya TH Plantations Berhad (THP), yang merupakan anak syarikat TH, turut diberi kepercayaan serupa.

“TH hanya memiliki 72 peratus saham dalam THP dan saya langsung tidak mencampuri sebarang urusan jual beli melibatkan THP.

“Ini kerana, saya berkeyakinan tinggi bahawa pihak pengurusan THP yang baru dapat menyelamatkan syarikat ini daripada terus mengalami kerugian,” katanya dalam satu kenyataan hari ini.

Mujahid merujuk kepada kenyataan Ketua Pemuda UMNO Datuk Dr Asyraf Wajdi Dusuki pada satu sidang media di ibu negara semalam, yang mendesak Mujahid menyatakan pendirian berhubung keputusan Lembaga Pengarah THP menjual 14 anak syarikat yang memiliki ladang kelapa sawit seluas 76,975 hektar yang dibangkitkan baru-baru ini.

Menjelaskan bahawa sebarang transaksi jual beli adalah perkara biasa dalam syarikat perniagaan, Mujahid melahirkan rasa hairan dengan tindakan Asyraf Wajdi dan bekas perdana menteri Datuk Seri Najib Tun Razak membangkitkan isu jual beli tanah yang melibatkan THP.

“Sedangkan, persoalan yang perlu ditanya adalah mengapa mereka membeli tanah-tanah ini dulu sehingga tanah ini terpaksa dijual dan THP mengalami kerugian?”

Menegaskan bahawa THP kini berada di landasan yang benar dengan menjalankan urusan pentadbiran yang telus tanpa sebarang campur tangan politik, Menteri di Jabatan Perdana Menteri itu mengalu-alukan Asyraf Wajdi membuat laporan kepada Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) bagi menjalankan siasatan, jika beliau mempunyai bukti yang kukuh wujudnya penyelewengan semasa urusan jual beli tanah THP. — BERNAMA


KANAK-KANAK AFGHANISTAN TERJATUH, TERSANGKUT DALAM PERIGI

KABUL: Pasukan penyelamat di Afghanistan kini giat menjalankan operasi menyelamatkan seorang kanak-kanak lelaki yang dilaporkan terjatuh ke dalam lubang perigi sejak Selasa lalu, di selatan negara itu.

Mangsa yang dikenali sebagai Haidar, 5 tahun, difahamkan terperangkap dalam lubang tersebut yang terletak di perkampungan Shokok di wilayah Zabul, Afghanistan lebih 48 jam atau dua hari.

Berdasarkan rakaman video kamera litar tertutup (CCTV) yang tular di media sosial, Haidar dilihat masih mampu untuk menggerakkan tangan dan bahagian atas badannya.

Perigi tersebut dikatakan mempunyai kedalaman 24 meter (m) atau 82 kaki dan Haidar tersangkut pada batu di kedalaman 10 m.

Sementara itu, Setiausaha Timbalan Perdana Menteri Afghanistan, Abdullah Azzam memaklumkan usaha mengeluarkan mangsa sedang giat dijalankan dan bantuan oksigen, ambulans serta beberapa keperluan lain telah berada di tempat kejadian.

Jelasnya kanak-kanak itu kini dalam keadaan baik dan pasukan penyelamat sedang berusaha membelah batu bagi menyelamatkan mangsa.

Situasi Haidar seakan-akan sama dengan kejadian kira-kira dua minggu lalu yang melibatkan kanak-kanak Maghribi, Rayan Awram, 5 tahun, yang terjatuh dan terperangkap lebih empat hari dalam perigi sedalam 32 m.

Bagaimanapun, operasi menyelamat itu berakhir tragedi apabila Rayan ditemui dalam keadaan sudah tidak bernyawa. – AlHijrah Online


MASIH ADA HARAPAN PENGECUALIAN VISA AMERIKA?

Oleh Prof Dr Azmi Hassan

Rakyat Malaysia masih mengharap tidak perlu membuat permohonan visa untuk melawat Amerika Syarikat (AS) bukan sahaja kerana proses permohonan visa memerlukan penelitian rumit, tetapi dilihat sebagai tidak adil jika hanya rakyat AS diberi keistimewaan pengecualian visa apabila melawat Malaysia.

Dalam hal ini adalah menarik sekali apabila Duta AS ke Malaysia, Kamala Shirin Lakhdhir beberapa minggu lepas menegaskan masih ada harapan untuk rakyat Malaysia memperolehi status pengecualian visa itu jika kedua-dua negara bekerjasama.

Menarik kerana sejak Presiden Donald Trump mengambil alih kepimpinan White House pada 2017, tiada negara baharu yang memperolehi status pengecualian visa AS itu.

AS melaksanakan Program Pengecualiaan Visa (VWP) yang membenarkan rakyat negara tertentu melawat AS tanpa visa selama 90 hari dan setakat kini 38 negara menikmati kemudahan tersebut termasuk dua negara Asean iaitu Brunei dan Singapura.

Manakala Malaysia bermula 2013 telah bersusaha keras memenuhi kriteria supaya diterima masuk ke dalam program tersebut demi memudahkan rakyat Malaysia berkunjung ke AS.

Usaha itu terencat dan terhenti sedikit apabila pentadbiran White House bertukar pada 2017.

Perlu ditekankan juga bahawa rakyat AS tidak memerlukan visa untuk berkunjung ke Malaysia dan ini adalah antara syarat yang perlu dipenuhi bagi negara VWP dan bagi Malaysia syarat ini telah dipenuhi buat sekian lamanya.

Bersandarkan keperluan syarat VWP sehingga Januari 2018 Malaysia sudah begitu hampir memenuhi peruntukan yang telah ditetapkan kecuali peratus keputusan kelulusan permohonan visa B1 dan B2 belum mencapai tahap 97 peratus seperti yang dikehendaki VWP.

Visa B1 dikeluarkan untuk urusan perniagaan sementara visa B2 adalah untuk urusan lawatan melancong.

Tiada isu untuk permohonan visa belajar kerana 99 peratus permohonan dibuat rakyat Malaysia diterima.

Timbulnya isu status Malaysia dalam VWP kali ini kerana ketika lawatan Menteri Dalam Negeri, Tan Sri Muhyiddin Yassin ke AS dua bulan lalu, antara agenda pertemuan ialah dengan pemangku Setiausaha (Menteri) Keselamatan Dalam Negeri Kevin McAleenan dan kedudukan Malaysia dalam VWP turut dibincangkan.

Statistik terkini peratus kelulusan permohonan visa AS oleh rakyat Malaysia untuk kategori B1 dan B2 menurut Kamala lagi enghampiri 95 peratus dan beliau yakin tahap 97 peratus mampu dicapai.

Dengan kerjasama erat di antara kedua-dua negara terutama sekali dalam hal sistem kawalan keselamatan sempadan Malaysia, beliau berpendapat Malaysia mempunyai peluang yang agak cerah untuk menyertai VWP.

Keyakinan yang agak positif Kamala ini amat jauh berbeza ketika beliau di temuramah pada Januari 2018 sempena setahun menjadi Duta ke Malaysia apabila beliau menegaskan penerimaan Malaysia ke VWP tidak mungkin akan berlaku dalam masa terdekat.

Ini adalah kerana pentadbiran Trump belum lagi membatalkan pembekuan permohonan negara baharu VWP.

Tambah Kamala lagi dalam temuramah 2018 dan terkini beberapa hari lepas, bukan sahaja peratus kelulusan visa menjadi ukuran penerimaan Malaysia ke dalam VWP, tetapi yang lebih penting isu keselamatan pasport.

Mengapa isu pasport menjadi perhatian ialah beberapa minggu lepas terbongkar sendiket menjual MyKad dan sijil kelahiran yang sah kepada kumpulan yang tidak layak memilikinya.

Terbongkarnya sendiket tersebut ialah apabila pemilik tidak sah MyKad cuba membuat permohonan pasport Malaysia dan amat dibimbangi bahawa peristiwa sebegini bukan sahaja memberi implikasi keselamatan tetapi juga telah mengakibatkan gambaran tidak baik mengenai keutuhan keselamatan pasport Malaysia yang selama ini antara pasport paling berharga di dunia.

Hampir dua tahun lepas iaitu ketika Trump baharu setahun mengambil alih jawatan presiden, Kuala Lumpur begitu yakin bahawa Malaysia akan diberi pengecualian keperluan visa paling lewat menjelang September 2018 kerana hampir 80 peratus syarat teleh pun dipenuhi ketika itu.

Tapi hakikatnya ialah pembekuan permohonan baharu dalam VWP masih lagi terlaksana dan tidak kelihatan langsung isyarat yang menjerumus kepada keputusan sebaliknya.

Ditambah lagi dengan beberapa dasar imigran pentadbiran Trump yang agak begitu ketat dan tertutup yang langsung tidak memberi kelebihan kepada negara seperti Malaysia, nampak gayanya kita perlu menunggu lebih lama lagi untuk mendapat kemudahan melawat AS tanpa visa.

Walaupun mengambil kira kenyataan positif Kamala sebagai panduan, dasar pentadbiran Trump menyukarkan lagi keadaan. — AlHijrah Online

Penulis adalah Geostrategis Universiti Teknologi Malaysia (UTM).


LELAKI MAUT, KERETA KANCIL DIHEMPAP KONTENA

KLANG: Seorang lelaki maut selepas kereta dipandunya dihempap kontena dalam satu kejadian di Taman Sentosa, di sini petang tadi.

Ketua Pusat Gerakan Operasi Jabatan Bomba dan Penyelamat Malaysia Selangor Zulfikar Jaffar berkata, pihaknya menerima panggilan berhubung kejadian kira-kira jam 4.46 petang tadi.

“Setibanya di lokasi kejadian, kemalangan melibatkan sebuah badan kontena tanpa kepala lori yang tengah diisi barang dan sebuah kereta jenis Perodua Kancil.

“Kejadian dipercayai berlaku akibat pelanggaran dan terdapat seorang mangsa berusia 40-an tersepit di bawah kontena yang terbalik,” katanya dalam satu kenyataan hari ini.

Katanya mangsa berjaya dikeluarkan anggota kira-kira 10 minit dan mangsa disahkan meninggal dunia sebelum diserahkan kepada pihak Kementerian Kesihatan (KKM) bagi tindakan lanjut.—AlHijrah Online


CONTENG MURAL PEMIMPIN TIGA MINIT SAHAJA!

SHAH ALAM: Hanya tiga minit! Itu masa diambil sekurang-kurangnya dua individu dipercayai wanita, menconteng dan merosakkan mural yang memaparkan wajah-wajah pemimpin tertinggi negara termasuk Yang DiPertuan Agong, Al-Sultan Abdullah ibni Almarhum Sultan Haji Ahmad Shah di Taman Cahaya Alam, seksyen U12 Shah Alam, Selangor.

Perbuatan tersebut dipercayai dilakukan sekitar jam 11 malam tadi, berdasarkan rakaman kamera litar tertutup (CCTV) yang menghala ke arah mural tersebut.

Menurut kontraktor CCTV yang ditemui AlHijrah Online di lokasi kejadian, wajah suspek-suspek sukar dikenal pasti kerana sayup-sayup cahaya lampu di sekitar lokasi itu mengganggu kualiti rakaman yang lazimnya lebih jelas pada waktu malam.

“Wajah suspek agak sukar dikesan, namun pastinya pihak berkuasa ada cara untuk menjejaki si pelaku”, kata kontraktor berkenaan.

Petang tadi, AlHijrah Online berkesempatan meninjau lokasi kejadian. Gambar wajah-wajah pemimpin negara itu telah dipadam dengan cat berwarna putih.

Turut kelihatan petang tadi juga dua kontraktor CCTV sedang membuat kerja-kerja penyelenggaraan terhadap kamera berkenaan, selain empat petugas media.

Kisah lakaran mural dirosakkan itu tular di media sosial pagi tadi apabila wajah-wajah pemimpin tertinggi negara termasuk Al-Sultan Abdullah, Perdana Menteri Tan Sri Muhyiddin Yassin, Ketua Pengarah Kesihatan Datuk Dr Noor Hisham Abdullah, dan Presiden PAS Datuk Seri Abdul Hadi Awang menjadi mangsa vandalisme.

Ia disembur dengan warna merah dan diconteng dengan perkataan-perkataan kesat.

Mural gergasi tersebut adalah hasil karya tiga pelukis muda iaitu Muhammad Suhaimi Ali, 27, Muhamad Firdaus Nordin, 26 dan Abdul Hadi Ramli, 27. – AlHijrah Online / Ardi Herman Mohd Mardzi


POLIS BURU LELAKI CURI DUIT TABUNG SURAU

KLUANG: Polis sedang mengesan seorang lelaki yang mencuri duit tabung surau di Taman Puteri, di sini pada 15 Januari lalu.

Ketua Polis Daerah Kluang ACP Low Hang Seng berkata, perbuatan suspek itu berjaya dirakam kamera litar tertutup (CCTV).

“Suspek masuk dan mengambil duit di dalam tabung surau. Kejadian itu dipercayai berlaku kira-kira 9.30 pagi 15 Januari lalu.

“Suspek menggunakan kenderaan jenis Proton Saga bewarna kelabu namun nombor pendaftarannya belum dapat dikenalpasti,” katanya.

Siasatan terperinci sedang dijalankan mengikut Seksyen 380 Kanun Keseksaan kerana melakukan kesalahan mencuri dalam mana-mana bangunan, khemah atau yang digunakan sebagai tempat kediaman manusia atau untuk simpanan harta.

Orang ramai yang mempunyai sebarang maklumat boleh menyalurkan di mana-mana balai polis berdekatan atau hubungi IPD Kluang melalui talian 07-7784222.–AlHijrah Online


PALESTIN NAMAKAN LOKASI DI BARAT GAZA SEBAGAI ‘JALAN MALAYSIA’

KUALA LUMPUR: Majlis Perbandaran Gaza menamakan sebatang jalan di barat bandar raya itu sebagai ‘Jalan Malaysia’ sempena Hari Kebangsaan Malaysia ke-64, semalam.

Menerusi perkongsian di Twitter, Pengerusi Pertubuhan Kebudayaan Palestin Malaysia (PCOM), Muslim Imran memaklumkan papan tanda jalan tersebut terletak di bulatan Ansar, Gaza.

Papan tanda jalan itu ditulis dalam Bahasa Arab dan Inggeris yang menyatakan Malaysia merupakan negara Asia Tenggara yang mendapat kemerdekaan daripada Britain pada 31 Ogos 1957 dengan Kuala Lumpur menjadi ibu negara.

“Malaysia mempunyai peranan penting dalam menyokong perjuangan Palestin. Ia sentiasa mendesak supaya Israel menamatkan pendudukan serta penduduk Palestin mendapat kembali semua hak mereka.

“Ia juga menentang usaha menjadikan pendudukan Israel sebagai suatu yang normal,” menurut papan tanda itu.

Memetik laporan BERNAMA, Muslim berkata ia merupakan kali pertama sesuatu tempat atau lokasi utama di Palestin dinamakan sempena nama Malaysia.

“Ianya sebagai menghargai solidariti Malaysia dengan Palestin. Rakyat Palestin di Gaza terutamanya, yang menerima sumbangan dari Malaysia serta komitmen negara ini terhadap perjuangan Palestin sejak sekian lama,” katanya.

Jelasnya, hubungan antara dua negara ini akrab sejak sekian lama serta persahabatan semakin utuh tahun demi tahun.

Tegas Muslim, penghargaan dan penghormatan ini dapat memberikan impak positif terhadap hubungan dua hala antara Malaysia dan Palestin.—AlHijrah Online


HOSPITAL TAIPING NAFI KELUARKAN RESIT RAWATAN KETUMBUHAN OTAK KANAK-KANAK

TAIPING: Hospital Taiping menafikan kesahihan resit bayaran rawatan ketumbuhan otak seorang kanak-kanak perempuan bagi memohon bantuan kewangan orang ramai.

Pengarahnya Dr Narimah Yusof berkata, pihaknya bagaimanapun telah melaksanakan tindakan sewajarnya berkenaan perkara tersebut untuk pengesahan daripada pihak terbabit.

“Siasatan lanjut mendapati bahawa resit bayaran berkenaan adalah palsu dan tidak dikeluarkan dari mana-mana pihak di Hospital Taiping.

“Siasatan juga mendapati bahawa penama serta maklumat nombor resit tertera di dalam resit itu tidak sahih, malah pesakit berkenaan tidak pernah mendapatkan sebarang rawatan di mana-mana jabatan atau klinik di bawah Hospital Taiping,” katanya dalam satu kenyataan, hari ini.

Dalam pada itu, pihak pengurusan Hospital Taiping mengecam tindakan individu atau pihak yang mengguna pakai nama institusi kesihatan serta maklumat palsu bagi kepentingan peribadi.

“Pihak pengurusan dengan ini mengingatkan orang ramai untuk berwaspada dengan taktik serta kaedah individu tidak bertanggungjawab dalam mengambil kesempatan di dalam tempoh pandemik yang mencabar ini,” katanya.

Sebelum ini, tular sebuah hantaran memohon bantuan kewangan orang ramai untuk bayaran rawatan ketumbuhan otak bagi seorang kanak-kanak perempuan.—AlHijrah Online


‘RUMAHKU, RAKITKU’ SELAMATKAN POKWE SEKELUARGA DARIPADA BANJIR

CHUKAI: Dengan hanya berbekalkan 69 tong plastik dan 54 keping papan fascia, ia menjadi sebuah rumah bersaiz 70 kaki persegi dan setinggi 5.8 meter serta mampu terapung daripada dilanda banjir besar di Kampung Terbak Batu 16, di sini.

Pemilik rumah, A Bakar Che Ahmad yang lebih dikenali sebagai Pokwe, 67, berkata hasil sentuhan kreatif seni bina rumah terapung itu diinspirasikan daripada ‘reban ayam terapung’ yang dibinanya pada 2019.

Pokwe yang juga bekas pembuat alatan tajam berkata ini kali pertama kediamannya yang siap dibina pada 16 Sept lepas dan dinamakan ‘Rumahku, Rakitku’ berjaya diapungkan sekali gus menyelamatkannya sekeluarga daripada banjir.

“Rumah ini mengambil masa dalam tiga bulan lebih (untuk dibina)… rumah ini mempunyai lima bilik tidur dan dua bilik air, manakala ia juga boleh menampung seberat 15 tan metrik,” katanya kepada Bernama di kediamannya itu hari ini.

Pokwe berkata rumah itu dibina hasil titik peluh ahli keluarganya yang terdiri daripada tujuh anak serta menantunya.

Beliau berkata sebelum rumah itu siap dibina, beliau sering terkesan dengan banjir di kawasan terbabit sejak tujuh tahun lepas.

“Saya sudah duduk di sini selama tujuh tahun, hanya satu tahun sahaja pada 2016 rumah kami tidak ditenggelami banjir.

“Sebelum ini, saya tidak berpindah ke PPS (pusat pemindahan sementara), saya hanya duduk di rumah saya yang lain… ia tidak jauh dari sini,” katanya.

Sementara itu, Pokwe hampir tidak percaya bahawa satu hantaran video mengenai rumahnya yang dirakam oleh seorang anaknya menerusi aplikasi TikTok meraih perhatian netizen di media sosial.

“Saya sangat gembira kerana ada yang memberi komen positif terhadap video tersebut, saya suka berkongsi kepada orang ramai supaya mereka juga turut mendapat idea untuk menyelamatkan rumah mereka.

“Saya juga sudi untuk tunjuk bagaimana kaedah pembuatan rumah ini tetapi saya buat ini lebih kurang sahaja. Kalau mereka (orang ramai) ingin buat lagi kukuh… saya boleh ajarkan,” katanya.  — AlHijrah Online


JSJK SIASAT LAPORAN SUSPEK PENGEDAR DADAH MENINGGAL DUNIA AKIBAT KEKERASAN POLIS

KUALA LUMPUR: Semalam anggota polis dari Bahagian Siasatan Jenayah Narkotik Daerah (BSJND) Sentul, Kuala Lumpur telah berjaya menangkap seorang suspek lelaki warga tempatan dan telah merampas dadah jenis Methamphetamine dan Heroin.

Menurut Ketua Polis Kuala Lumpur, Datuk Azmi Abu Kassim, selepas ditangkap, suspek telah mengalami sesak nafas dan telah disahkan meninggal dunia oleh petugas kesihatan Kuala Lumpur.

“Pada 6 Oktober 2021, jam lebih kurang 3.15 pagi, pihak polis telah menerima laporan polis daripada seorang wanita warga tempatan yang merupakan anak saudara kepada suspek (si mati).

“Dalam laporan tersebut, anak saudara suspek (si mati) mengatakan bahawa pihak polis telah menggunakan kekerasan terhadap suspek semasa melakukan tangkapan,” katanya.

Susulan itu beliau berkata Jabatan Siasatan Jenayah Kontinjen Kuala Lumpur sedang menjalankan siasatan secara menyeluruh dan telus terhadap laporan ini.

Mayat suspek (si mati) katanya telah dihantar ke Hospital Kuala Lumpur untuk dibedah siasat dan laporan siasatan akan dimaklumkan dari semasa ke semasa. – AlHijrah Online


PUTERA ARAB SAUDI MENJADI ORANG PERTAMA TERIMA VAKSIN COVID-19

RIYADH: Putera Mahkota Arab Saudi, Putera Mohammed Salman menjadi individu yang pertama menerima suntikan vaksin COVID-19 di negara itu.

Menurut laporan agensi berita SPA, suntikan yang diterima Putera Mohammed adalah sebahagian daripada rancangan imunisasi nasional yang dilaksanakan Kementerian Kesihatan Arab Saudi.

Menteri Kesihatan Arab Saudi, Tawfiq Al-Rabiah berterima kasih kepada putera mahkota atas ketekunan dan kepekaan yang berterusan bagi menyediakan keperluan vaksin kepada rakyat Arab Saudi.

“Apa yang kita lihat hari ini adalah satu bentuk kejayaan yang dicapai oleh kerajaan sejak pandemik COVID-19 bermula Mac lalu.

“Ini juga salah satu perkembangan terpenting dalam Wawasan 2030 iaitu memberi kesedaran bahawa pencegahan lebih baik daripada menyembuhkan,” kata Tawfiq.

Tambah Tawfiq, kejayaan ini dicapai dengan peningkatan langkah berjaga-jaga sambil mengutamakan kesihatan orang ramai yang diambil oleh kerajaan Arab Saudi.

Kerajaan Arab Saudi juga berusaha dalam menyediakan vaksin yang selamat dan dipersetujui di peringkat antarabangsa dalam tempoh masa singkat untuk diberikan kepada rakyat.

“Kecekapan ini menjadikan Arab Saudi sebagai salah satu negara terbaik di dunia dalam menangani pandemik COVID-19,” ujarnya.

–AlHijrah Online


Belasah dalam lif: Langkah pencegahan tambahan diambil

Rapid KL selaku pengendali perkhidmatan MRT Laluan Sungai Buloh- Kajang mengutuk perbuatan kejam seorang lelaki yang memukul dan meragut seorang wanita berusia 48 tahun dalam lif di Stesen MRT Taman Mutiara baru-baru ini.

Rapid KL dalam satu kenyataan hari ini memberitahu, susulan itu pihaknya mengambil beberapa langkah pencegahan tambahan termasuk bekerjasama dengan polis bagi menangkap pelaku kes itu.

Menurutnya, rakaman kamera litar tertutup (CCTV) pada hari kejadian juga sudah diserahkan kepada polis.

“Kita berharap dapat membantu polis memberkas penjenayah tersebut secepat mungkin.

“Kita juga memaparkan visual CCTV dari dalam lif terus kepada kakitangan bertugas,” katanya.

Menurut Rapid KL, paparan itu diletakkan pada skrin utama agar sebarang kejadian dapat dilihat dan diketahui dengan lebih cepat.

Selain itu katanya, anggota pasukan tindakan khas (SAT), yang berpakaian preman ketika melakukan rondaan ditambah di beberapa lokasi panas di  kawasan seliaan Rapid KL.

Sementara itu, Rapid KL turut mengingatkan orang ramai supaya sentiasa berhati-hati dan berjaga-jaga terhadap keselamatan diri, terutamanya di tempat awam.

Katanya, orang ramai disaran untuk menggelakkan laluan atau tempat yang sunyi.

“Pengguna pengangkutan awam kendalian Rapid KL boleh mendapatkan perkhidmatan pengiring untuk ke tempat parkir sekiranya kawasan tersebut sunyi atau sekiranya mereka memerlukan sebarang bantuan.

“Pengguna juga boleh memohon perkhidmatan pengiringan ini dengan berhubung dengan kakitangan operasi di pejabat khidmat pelanggan di mana-mana stesen MRT, LRT, monorel atau BRT kendalian Rapid KL.”

Terdahulu, tular video yang memaparkan kejadian pukul dan ragut terbabit di media sosial sehingga mengundang reaksi pelbagai pihak.

Mangsa yang mengalami kecederaan di bahagian muka, kepala dan badan dilaporkan menerima rawatan di Pusat Perubatan Hospital Universiti Kebangsaan Malaysia (HUKM) sejurus selepas kejadian. – Sinar Harian


MUFTI: KERAJAAN PERLU CADANG LANGKAH PRAKTIKAL, TUNTAS, SELESAI ISU KALIMAH ALLAH

GEORGE TOWN: Kerajaan perlu segera mencadangkan langkah-langkah praktikal yang tuntas bagi dipersembahkan kepada Majlis Raja-Raja untuk diperkenankan, bagi menyelesaikan polemik isu penggunaan kalimah Allah, kata Mufti Pulau Pinang Datuk Seri Dr Wan Salim Wan Mohd Noor.

Beliau berkata kerajaan boleh memohon perkenan Majlis Raja-Raja untuk Raja-Raja mengadakan sesi penjelasan kepada semua ketua-ketua agama di Malaysia tentang keunikan situasi di Malaysia iaitu kalimah Allah tidak wajar dikongsi kegunaannya bagi tuhan dalam agama selain Islam.

“Duli-Duli Tuanku boleh memberi titah nasihat kepada ketua-ketua agama supaya sudi bekerjasama dalam menyelesaikan kemelut ini. Ia demi mengelak berlakunya konflik perkauman yang akan merugikan serta menyusahkan semua pihak di negara ini.

“Kadangkala kita perlu mengetepikan kepentingan yang kecil untuk menghindari kemudaratan yang lebih parah,” katanya dalam kenyataan hari ini.

Beliau mengulas titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang berasa gusar dengan isu penggunaan kalimah Allah kerana jika perkara itu gagal diselesaikan segera, ia boleh menjejaskan perpaduan nasional dan kesejahteraan negara.

Dalam titah sempena Hari Keputeraan Rasmi Yang di-Pertuan Agong pada Isnin, Seri Paduka Baginda bertitah polemik penggunaan kalimah Allah bukan merupakan pendekatan terminologi dan linguistik, sebaliknya berhubung isu akidah umat Islam dan sebarang kekeliruan akan hanya mengundang musibah.

Wan Salim berkata Kerajaan Pusat perlu bertindak segera kerana isu penggunaan kalimah Allah bagi merujuk kepada tuhan dalam agama selain agama Islam sudah lama dipolemikkan oleh pelbagai pihak di negara ini

Beliau berkata keputusan Majlis Kebangsaan Bagi Hal Ehwal Islam (MKI) dan Jawatankuasa Fatwa Negeri-Negeri telah dibuat iaitu melarang kalimah Allah digunakan untuk tuhan dalam agama selain Islam kerana ia adalah hak eksklusif bagi agama dan umat Islam.

Namun, katanya keputusan itu seperti tidak diendahkan oleh pihak tertentu sehingga menyebabkan isu tersebut masih berlarutan.

Beliau bagaimanapun berkata Sabah dan Sarawak dikecualikan daripada perkara tersebut disebabkan suasana dan latar belakang sejarah kedua-dua negeri itu. — AlHijrah Online


MAIWP GERAKKAN KONVOI 23 KENDERAAN UNTUK BANTUAN BANJIR KE JOHOR

KUALA LUMPUR: Majlis Agama Islam Wilayah Persekutuan (MAIWP) hari ini menggerakkan 23 kenderaan bagi program konvoi MAIWP-Insani Misi Bantuan Banjir ke Johor, yang akan berlangsung hingga hari Ahad.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata semua kenderaan itu membawa peserta konvoi dan barangan sumbangan selain peruntukan RM1 juta oleh MAIWP yang akan disalurkan melalui Majlis Agama Islam Negeri Johor (MAINJ).

“Selain itu 600 unit sumbangan barangan keperluan dan peralatan pembersihan yang berjumlah RM250,000 (turut dibawa),” katanya kepada pemberita sebelum pelepasan konvoi misi bantuan itu di Masjid Wilayah Persekutuan di sini hari ini.

Misi itu turut membawa sumbangan daripada syarikat MAIWP melibatkan 600 unit set peralatan persekolahan dan 1,000 unit barangan makanan dari Yayasan Taqwa Wilayah Persekutuan, 1,000 unit barangan sumbangan daripada Pusat Pungutan Zakat (PPZ-MAIWP) dan 100 unit barangan sumbangan daripada Kolej Profesional Baitulmal Kuala Lumpur.

Beliau berkata lokasi pertama penyerahan sumbangan ialah di Batu Pahat dan Kluang diikuti beberapa lagi lokasi yang terjejas banjir.

“Peserta misi konvoi juga akan membantu kerja-kerja pembersihan di beberapa rumah mangsa banjir selain (memberi bantuan) pemeriksaan kesihatan oleh Hospital Pusrawi dan MAIWP Healthcare,” katanya.

Mohd Na’im berkata misi itu merupakan kerjasama antara MAIWP dan Yayasan Ezy Prihatin bagi melancarkan misi bantuan berkenaan.

Sementara itu, ditanya mengenai kerajaan Johor yang mengeluarkan fatwa umat Islam dilarang menyertai ritual agama lain, beliau berkata persoalan hukum dan agama Islam terletak dalam bidang kuasa negeri.

“Dalam konteks sama ada orang Islam boleh sertai ritual melibatkan agama lain, itu memang dalam jawatankuasa fatwa negeri itu… dalam konteks negeri Johor tadi, maka sudah tentu kita menghormati kepakaran yang ada. Bila fatwa dikeluarkan, maka kita patuh,” katanya. —AlHijrah Online


SEORANG INDIVIDU DITAHAN SEBAR BERITA PALSU ISU KORONAVIRUS

KUALA LUMPUR: Suruhanjaya Komunikasi dan Multimedia Malaysia (MCMC) dengan kerjasama Polis Diraja Malaysia (PDRM) menahan seorang suspek yang disyaki menyebarkan kandungan berita palsu mengenai penularan 2019 novel koronavirus.

Menurut kenyataan MCMC hari ini, suspek berumur 34 tahun itu ditahan di kediamannya di Bangi, Selangor pada 4 petang semalam bagi membantu siasatan terhadap satu kandungan yang dimuat naik di laman Facebook pada 26 Jan 2020.

“ Kandungan mengenai koronavirus itu didapati palsu. Turut dirampas adalah telefon bimbit dan kad sim milik suspek yang dipercayai digunakan untuk memuat naik berita palsu tersebut di laman Facebook terbabit.

“MCMC dan PDRM mengambil serius perbuatan ini dan sedang giat mengesan tiga lagi suspek untuk membantu siasatan. lni menunjukkan ketegasan kedua-dua pihak dalam memastikan tindakan sewajarnya dikenakan kepada mereka yang memulakan, berkongsi dan menyebarkan berita palsu melalui platform media sosial,” tegas MCMC.

Menurut MCMC lagi, suspek disiasat di bawah Seksyen 233 Akta Komunikasi dan Multimedia (AKM) 1998 yang memperuntukkan hukuman denda maksimum RM50,000 atau penjara tidak melebihi tempoh satu tahun atau kedua-duanya dan juga boleh didenda selanjutnya RM1,000 bagi setiap hari kesalahan itu diteruskan selepas pensabitan.

“ Tindakan tegas ini adalah salah satu usaha MCMC dan PDRM mengawal penyebaran berita tidak sahih mengenai koronavirus oleh individu yang tidak bertanggungjawab sehingga mampu mengganggu-gugat kestabilan negara dan ketenteraman awam,” menurut MCMC.

Isnin lalu, MCMC dan PDRM telah memberi amaran bahawa tindakan tegas akan dikenakan terhadap mereka yang menyebarkan kandungan khabar angin atau berita yang tidak sahih mengenai penularan koronavirus di Malaysia.

Menurut kenyataan itu lagi, penyebar khabar angin atau berita dengan niat hendak menyebabkan ketakutan atau kegentaran awam pula boleh didakwa di bawah Seksyen 505 Kanun Keseksaan yang memperuntukkan hukuman penjara sehingga dua tahun atau denda atau kedua-duanya, jika disabitkan kesalahan. — BERNAMA


KERTAS SIASATAN PENGIKUT AJARAN THE AHMADI KE PEJABAT PEGUAM NEGARA

KUALA LUMPUR:  Kertas siasatan terhadap lapan pengikut fahaman The Ahmadi yang melakukan perhimpunan berkaitan hak-hak lesbian, gay, biseksual, transgender (LGBT)  di depan kompleks beli-belah Sogo pada 29 Julai lepas, telah diserahkan kepada Pejabat Peguam Negara semalam.

Ketua Polis Kuala Lumpur Datuk Seri Mohd Shuhaily Mohd Zain berkata kesemua lapan suspek berumur 18 hingga 56 tahun itu, bagaimanapun telah dibebaskan dengan jaminan polis selepas tempoh reman mereka tamat.

“Mereka dibebaskan Isnin lepas dengan jaminan polis setelah direman sehari bagi membantu siasatan di bawah Seksyen 186 Kanun Keseksaan, Seksyen 14 Akta Kesalahan-Kesalahan Kecil 1955 dan Seksyen 9(5) Akta Perhimpunan Aman 2012,” katanya kepada pemberita.

Beliau berkata demikian ketika ditemui pada Program KL Cops Urbanathlon 2023 di Ibu Pejabat Polis Kontinjen (IPK) Kuala Lumpur di sini hari ini.

Pada 31 Julai lepas, lapan individu dipercayai ahli “The Ahmadi Religion of Peace and Light” (The Ahmadi) ditahan selepas mengadakan perhimpunan di depan Sogo, dengan memegang plakad menyokong LGBT.

Sementara itu, mengulas tentang program yang julung kali diadakan itu, Mohd Shuhaily berkata ia diadakan bagi mengeratkan hubungan di samping menanamkan gaya hidup sihat dalam diri anggota polis Kuala Lumpur.

Katanya, sebanyak 180 peserta membabitkan 36 pasukan mewakili 10 jabatan di IPK Kuala Lumpur dan enam daerah polis Kuala Lumpur termasuk dua pasukan media terlibat dalam program berkenaan.–AlHijrah Online


“TAHNIAH RAKYAT MALAYSIA” – KJ

KUALA LUMPUR: Menteri Kesihatan Khairy Jamaluddin mengucapkan tahniah kepada rakyat Malaysia kerana mengamalkan tingkah laku yang baik dalam fasa peralihan ke endemik.

Beliau berkata ini sekali gus membuktikan bahawa rakyat mempunyai kemampuan untuk menjayakan fasa peralihan ke endemik ini dan mereka masih patuh dengan prosedur operasi standard (SOP) dalam mengekang penularan COVID-19.

“Kita lihat dari segi tingkah laku rakyat Malaysia sangat baik dalam fasa peralihan ke endemik, apabila berada di kawasan terbuka atau di luar masih lagi pakai pelitup muka.

“Ini bermakna rakyat Malaysia sudah tahu macam mana nak ‘hidup’ dengan COVID-19. Mereka juga tahu sekiranya ada gejala, tidak keluar, tidak campur atau mereka akan mengasingkan diri,” katanya selepas merasmikan persidangan Hari Asma Sedunia 2022 di sini hari ini.

Khairy diminta mengulas mengenai faktor jumlah kes COVID-19 yang dilihat masih terkawal sejak kebelakangan ini meskipun dijangka meningkat selepas musim perayaan Aidilfitri.


SIDANG PARLIMEN 2 OGOS DITANGGUHKAN

KUALA LUMPUR: Persidangan Mesyuarat Khas Penggal Ketiga Parlimen Ke-14 bagi Dewan Rakyat pada Isnin, 2 Ogos akan ditangguhkan ke suatu tarikh yang akan ditetapkan kelak.

Setiausaha Dewan Rakyat, Nizam Mydin Bacha Mydin dalam kenyataannya berkata, pemakluman itu dibuat oleh Perdana Menteri, Tan Sri Muhyiddin Yassin selaras dengan Peraturan Mesyuarat 11 (3), Peraturan-Peraturan Majlis Mesyuarat Dewan Rakyat.

“Penangguhan ini adalah selaras dengan cadangan Ketua Pengarah Kesihatan serta penilaian risiko semasa yang telah dijalankan oleh Kementerian Kesihatan susulan perkembangan terbaharu penularan jangkitan COVID-19.

“Yang mana, Kementerian Kesihatan berpendapat bahawa Parlimen merupakan lokaliti berisiko untuk berlakunya penularan jangkitan COVID-19.

“Oleh itu, saya diarahkan oleh Yang Berhormat Datuk Mohd Rashid Hasnon (Timbalan Yang di-Pertua Dewan Rakyat) untuk mengemukakan pemberitahu ini kepada Ahli-Ahli Yang Berhormat bahawa Dewan Rakyat tidak bersidang pada Isnin, 2 Ogos 2021,” katanya.–AlHijrah Online


BAS PERCUMA DI PUTRAJAYA BERMULA 1 NOVEMBER

PUTRAJAYA: Penduduk Putrajaya bakal menikmati perkhidmatan bas percuma di kawasan Wilayah Persekutuan itu bermula 1 November ini.

Ketua Setiausaha Kementerian Wilayah Persekutuan (KWP) Datuk Rosida Jaafar berkata, sebanyak RM12 juta setahun akan diperuntukkan bagi inisiatif bas percuma, merangkumi 30 buah bas serta 12 laluan bas Nadi Putra di sekitar Putrajaya.

Kemudahan yang disediakan menerusi KWP Perbadanan Putrajaya (PPj) antara salah satu inisiatif di bawah Wilayah Prihatin bagi mengurangkan beban sara hidup khususnya warga Putrajaya.

“Pada masa yang sama, perkhidmatan percuma ini juga dapat menggalakkan aktiviti pelancongan domestik di Putrajaya yang membantu memulihkan ekonomi setempat ekoran pandemik COVID-19,” katanya selepas pelancaran perkhidmatan bas percuma itu, hari ini.

Tambahnya, RM1.50 akan dicaj kepada penumpang bas bukan warganegara.

Aspek prosedur operasi standard (SOP) perlu diikut bagi mencegah penularan COVID-19 seperti penjarakan tempat duduk , pengurangan kapasiti penumpang, pengambilan suhu badan serta pendaftaran MySejahtera.

Laluan perkhidmatan utama iaitu T500 bermula di Kompleks E dan akan melalui kompleks kerajaan di sepanjang Persiaran Sultan Salahuddin Abdul Aziz Shah Presint 1 (Kompleks A, B, C, D dan E) dan Persiaran Perdana (Presint 2 dan 3) sehingga ke Dataran Gemilang di Presint 4.

Bagi 11 laluan perkhidmatan selebihnya pula akan melalui kawasan perumahan, komersial dan pejabat selain di Presint 1 hingga Presint 4, dengan kekerapan setiap 15 minit pada waktu puncak, 20 minit pada waktu bukan puncak serta 30 minit pada waktu malam, hujung minggu dan cuti umum.

Selain Putrajaya Sentral sebagai stesen utama, dua hentian iaitu Kompleks E di Presint 1 dan Dataran Gemilang di Presint 4 akan dijadikan sebagai transit yang menghubungkan laluan perkhidmatan utama dengan beberapa laluan perkhidmatan yang lain bagi memudahkan penumpang.–AlHijrah Online


MASYARAKAT ISLAM DIINGAT SUPAYA SENTIASA JAGA MARUAH SESEORANG – MOHD NA’IM

PUTRAJAYA: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar menasihati masyarakat Islam supaya sentiasa menjaga dan menghormati maruah seseorang dan tidak sewenang-wenangnya melemparkan tuduhan yang boleh mengaibkan mana-mana pihak apatah lagi pemimpin negara.

Beliau berkata Islam sangat mementingkan pemeliharaan maruah walaupun ia melibatkan pihak musuh.

“Sebab itu Islam bersifat profesional dan ingatkan diri kita jaga mulut, pelihara diri maka Allah tutup aib kita dan pelihara maruah kita,” katanya kepada media selepas merasmikan Persidangan Serantau Kekeluargaan Islam 2023, di sini pada Khamis.

Mohd Na’im berkata demikian selepas diminta mengulas mengenai tindakan seorang Ahli Parlimen yang menuduh pemimpin tertinggi negara terlibat dalam isu moral.

Mengulas lanjut sama ada Ahli Parlimen terlibat boleh dikenakan hukuman qazaf (kesalahan jenayah syariah yang merujuk kepada tindakan menuduh seseorang melakukan zina tanpa mengemukakan empat orang saksi), Mohd Na’im berkata ia terletak di bawah bidang kuasa mahkamah, mengambil kira jika terdapat aduan mengenainya.

“Seperti hukuman lain, kesalahan lain, sama ada undang-undang sivil atau qazaf di Mahkamah Syariah, maka ia bermula dengan aduan, jika ada aduan dikemukakan oleh pihak tertentu misalnya tuntutan saman pihak kepada pihak lain atau ada laporan polis, di situ ada tindakan dalam konteks undang-undang sivil.

“Begitu juga dengan undang-undang Syariah, kalau ada aduan dikemukakan kepada penguat kuasa agama, maka siasatan boleh dijalankan, kemudian setelah mahkamah mendengar (hujah) Pendakwa Syarie dengar pembelaan tertuduh, barulah kemudian mahkamah buat keputusan sama ada kesalahan qazaf telah berlaku atau tidak,” katanya.

Terdahulu dalam ucapanya Mohd Na’im berkata institusi keluarga wajar diberi perlindungan, diperkukuh, diperkaya dan diperkasakan dari semasa ke semasa demi mencapai kesejahteraan ummah yang pasti akan bermula dari sebuah keluarga iaitu unit sosial terkecil yang akan membentuk sesebuah ummah.

Persidangan Serantau Kekeluargaan Islam 2023, yang berlangsung selama dua hari bermula hari ini, julung kali diadakan sebagai platform rintis bagi perkongsian pandangan dan amalan terbaik pendekatan dan inisiatif yang dilaksanakan oleh Brunei, Singapura, Indonesia dan Malaysia dalam menangani dan mengurus isu-isu kekeluargaan khususnya dalam kalangan umat Islam ke arah mencapai kesejahteraan ummah.

Bertemakan ‘Kesejahteraan Ummah Bermula Di Sini’, seeramai 300 peserta persidangan dari Malaysia, Brunei, Indonesia dan Singapura yang terlibat secara langsung dalam bidang kekeluargaan Islam di pelbagai agensi kerajaan, institusi pengajian tinggi awam dan pertubuhan bukan kerajaan (NGO). — AlHijraH Online


PARLIMEN DIJANGKA KEMBALI BERSIDANG PADA SEPTEMBER

KUALA LUMPUR: Parlimen akan bersidang semula pada September atau Oktober ini, dengan mengikuti prosedur operasi standard (SOP) yang ketat.

Perdana Menteri, Tan Sri Muhyiddin Yassin berkata, beliau memberi komitmen bahawa sidang Parlimen akan berlangsung semasa tempoh fasa ketiga dalam Pelan Pemulihan Negara.

“Ini pendirian saya daripada awal bahawa sistem demokrasi Parlimen boleh berfungsi semula pada masa sesuai, iaitu setelah kes COVID-19 terkawal dan kita hampir mencapai imuniti berkelompok.

“Saya akan terus mendokong sistem demokrasi berparlimen dan Raja Berperlembagaan,” katanya pada Perutusan Khas Pelan Pemulihan Negara yang disiarkan secara langsung, sebentar tadi.

Muhyiddin mengingatkan agar semua pihak tidak menimbulkan keresahan dan kecelaruan dalam kalangan rakyat Malaysia sehingga menganggu kelancaran tugas utama kerajaan dalam menangani pandemik COVID-19.—AlHijrah Online


PAKISTAN: KORBAN SERANGAN PENGEBOM BUNUH DIRI MENINGKAT KEPADA 95 ORANG

ISLAMABAD: Angka kematian akibat pengebom bunuh diri di sebuah masjid di kawasan ibu pejabat polis di bandar barat laut Peshawar di Pakistan Isnin lepas meningkat kepada 95 orang, lapor Agensi Anadolu.

Ketua Polis wilayah Khyber Pakhtunkhwa Moazzam Jah Ansari berkata sejumlah 95 orang terbunuh dan 221 cedera dalam serangan maut itu.

Beliau berkata berdasarkan siasatan awal, kira-kira 10-12 kilogram bahan letupan digunakan dalam insiden itu.

Pada Isnin, seorang suspek meletupkan dirinya semasa solat zohor di masjid di kawasan ibu pejabat polis di Peshawar.

Tehreek-e-Taliban Pakistan (TTP) menerusi laman sesawangnya menafikan terlibat dalam serangan itu.

Ansari berkata Jamat-ul-Ahrar, puak serpihan TTP, mungkin terlibat dalam insiden pengeboman yang disifatkan paling buruk dalam tempoh beberapa tahun kebelakangan ini.

“ISKP (Islamic State Khyber Pakhtunkhwa) juga mengaku bertanggungjawab atas serangan itu dan kami sedang menyiasat,” katanya.

Sementara itu, Kementerian Luar Afghanistan dalam satu kenyataan turut menyuarakan simpati kepada keluarga mangsa yang terkorban dan cedera.

India turut mengucapkan takziah kepada keluarga mangsa.

“Kami mengutuk sekeras-kerasnya serangan yang telah meragut nyawa ramai orang,” kata jurucakap Kementerian Luar India, Arindam Bagchi di Twitternya.

Seluruh wilayah Khyber Pakhtunkhwa akan berkabung pada Selasa dan bendera Pakistan akan dikibarkan separuh tiang.–AlHijrah Online


HAYATI MAKNA SEBENAR KEMERDEKAAN DI TV ALHIJRAH

KUALA LUMPUR: Semangat cintakan tanah air tidak sesekali akan luntur walau badai COVID-19 melanda negara.

Malahan, ujian sebegini seharusnya merapatkan ukhuwah dan membangkitkan semangat patriotisme dalam kalangan masyarakat di negara kita.

TV AlHijrah mengajak seluruh segmen masyarakat untuk menonton siaran rancangan istimewanya sepanjang Kempen Merdeka berlangsung bermula 23 Ogos 2021 hingga 16 September 2021 akan datang.

Antara hidangan rancangannya adalah Pusaka Kita Maruah Kita, Malaysia #QuranHour, Ulama Kemerdekaan, Jauhari Merdeka, E-Kaunter Netizen Istimewa Merdeka, La Tahzan Istimewa Merdeka dan Assalamualaikum Khas Merdeka dan Hari Malaysia.

Kesemua barisan rancangan Kempen Merdeka ini memupuk semangat cintakan negara serta menterjemahkan solidariti dan perpaduan.

Pusaka Kita Maruah Kita adalah sebuah program dokumentari yang disiarkan selama 13 episod pada setiap Rabu, jam 9 malam.

Dokumentari ini diterbitkan dengan sokongan Perbadanan Kemajuan Filem Nasional Malaysia (FINAS) serta diarahkan oleh Areel Abu Bakar, pengarah berbakat yang pernah memenangi Anugerah Daniel A.Craft Festival Filem Asia New York. Beliau juga adalah pengarah bagi filem Geran yang ditayangkan di TV AlHijrah tahun lalu.

Para pencinta seni bela diri silat harus menonton dokumentari ini kerana selain mengangkat nilai budaya beracuankan tradisi, mereka juga berpeluang untuk mengenali 13 jenis silat Melayu, 13 senjata orang Melayu serta 13 tokoh orang lama dalam ilmu persilatan Melayu.

TV AlHijrah turut menyiarkan Malaysia #QuranHour pada 30 Ogos, jam 12 tengahari bersempena sambutan Hari Kemerdekaan ke-64.

Selama satu jam siaran, agenda berinteraksi dengan Al-Quran membawakan formula bagi menyembuh dan merawat Malaysia dengan solusi daripada Ilahi melalui Surah Al-Mulk dan juga tujuh Surah Musabbihat.

Sekiranya mahu mengetahui tentang biografi tokoh agamawan Melayu, ayuh sama-sama saksikan Ulama Kemerdekaan siaran Isnin dan Selasa, jam 7.25 malam.

Selain berkongsi tentang biografi 13 ulama Melayu seperti Tok Kenali, Tok Ku Paloh, Kiyai Haji Salleh, Tuan Guru Haji Zainal Abidin dan ramai lagi, kapsul infografik ini turut memaparkan kisah peranan mereka dalam menyebarkan dogma Islam dan perjuangan memerdekakan tanah Malaya.

Dokumentari Jauhari Merdeka sedikit berbeza. Jika rancangan Ulama Kemerdekaan disiarkan dengan penampilan 13 tokoh ulama Melayu, rancangan Jauhari Merdeka pula memberi fokus kepada kisah perjuangan Sheikh Abdullah Fahim.

Selain keunggulannya dalam bidang falak, nama beliau juga tercatit di dalam lipatan sejarah sebagai figura yang mencadangkan tarikh 31 Ogos 1957 sebagai tarikh kemerdekaan kepada Tunku Abdul Rahman Putra Al-Haj. Rancangan ini bersiaran pada 31 Ogos, jam 5 petang.

Seterusnya, tiga program sedia ada yang digemari penonton akan menyiarkan episod istimewa merdeka iaitu E-Kaunter Netizen Merdeka, La Tahzan Istimewa Merdeka dan Assalamualaikum Khas Merdeka dan Hari Malaysia.

E-Kaunter Netizen Merdeka disiarkan pada 31 Ogos, 7.30 malam. Syamsul Debat sebagai hos akan bersama-sama dengan Datuk Ziela Jalil, Anne Abdullah dan Liza Abdullah dalam berkongsi rasa dan erti kemerdekaan.

La Tahzan Istimewa Merdeka bersama Abby Fana dan Faizal Ismail akan membincangkan tajuk Merdekakah Kita tepat jam 9 malam, 31 Ogos akan datang.

Assalamualaikum Khas Merdeka dan Hari Malaysia siaran 31 ogos dan 16 September, jam 7 hingga 9.30 pagi pula akan membawa tema Malaysia Prihatin dari sudut pandang Al-Quran. Turut dimuatkan juga panggilan menerusi aplikasi Skype bersama frontliner dan karyawan yang terkesan dek COVID-19.

Selamat menonton dan ayuh raikan Hari Kebangsaan dan Hari Malaysia bersama TV AlHijrah. — AlHijrah Online


KEMBARA KENALI BORNEO JADI ANJAKAN AGENDA PEMBANGUNAN DI SABAH, SARAWAK KE ARAH PENAMBAHBAIKAN – FADILLAH

PUTRAJAYA: Kembara Kenali Borneo (KKB) sewajarnya dijadikan anjakan serta batu loncatan agenda pembangunan di Sabah dan Sarawak ke arah penambahbaikan yang lebih baik berbanding sebelumnya, kata Timbalan Perdana Menteri Datuk Seri Fadillah Yusof.

Beliau yang juga Menteri Penyelaras KKB Yang di-Pertuan Agong itu berkata penambahbaikan itu boleh dilakukan dari segi ekonomi dan infrastruktur seperti jalan raya, pengangkutan darat mahupun laut, pendidikan, dan akses kepada kehidupan yang lebih baik untuk masa depan.

“Bersama-sama kita melaksanakan penilaian dan tindakan untuk memperbaiki mutu kehidupan rakyat di Sabah dan Sarawak, agar kemajuan juga dapat dicapai oleh negeri-negeri Borneo ini, serta memperkasa ekonomi sehingga setanding dengan negeri-negeri lain di Semenanjung Malaysia,” katanya dalam kenyataan hari ini.

KKB diadakan buat julung kali bagi merealisasikan impian Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah mendekati rakyat Sabah dan Sarawak.

KKB bermula di KM 0 Tawau, Sabah dan berakhir di KM 0, Telok Melano, Sarawak, dengan Yang di-Pertuan Agong memandu sendiri sejauh lebih 2,300 kilometer bagi menyantuni rakyat di Borneo khususnya Sabah dan Sarawak selama 11 hari dari 3 Sept hingga 13 Sept.

“Alhamdulillah berkat sokongan padu semua, KKB telah berjalan lancar dan jayanya,” kata Fadillah yang berterima kasih kepada kerajaan Sabah dan Sarawak serta rakyat di kedua-dua negeri yang telah bertungkus lumus menjayakan KKB.

Menurutnya, rakyat pelbagai kaum di Sabah dan Sarawak, bukan sahaja sanggup menunggu dari pagi sehingga ke tengah malam, malah sanggup berpanas dan berhujan, di tepi jalan di sepanjang laluan konvoi Yang di-Pertuan Agong.

“Mereka turut mengadakan pelbagai persembahan kebudayaan dan mengenakan pakaian tradisional kaum masing-masing secara sukarela serta sanggup memasang lampu telefon bimbit di kawasan gelap tanpa cahaya lampu jalan demi mengalu-alukan konvoi KKB,” katanya.

Menurut Fadillah, Raja Permaisuri Agong beberapa kali menitiskan airmata kerana terharu dan Yang di-Pertuan Agong dalam setiap titah pada majlis santapan malam sepanjang kembara, menzahirkan rasa terharu dan terima kasih Seri Padula atas sambutan luar biasa rakyat Sabah dan Sarawak.

Beliau berkata banyak iktibar yang diperolehi menerusi kembara tersebut, dan bukan sahaja Malaysia malah satu dunia menyaksikan Ketua Tertinggi Negara menyantuni rakyat di Borneo serta mendapat sambutan luar biasa daripada rakyat.

“Kembara ini pastinya akan meninggalkan kesan yang begitu membekas di hati rakyat, melihatkan bagaimana Yang di-Pertuan Agong dan Raja Permaisuri Agong mendekati serta menyantuni rakyat jelata dengan penuh sederhana, tanpa sebarang protokol, berjiwa besar dan berjiwa rakyat, sekali gus turut menyelami kesusahan dan keperluan rakyat terutama di luar bandar,” katanya.

Fadillah berkata kembara itu juga menonjolkan betapa seharusnya rakyat jelata dan Raja berpisah tiada.–AlHijrah Online


POLIS NAFI BERITA MB KEDAH DITAHAN SEKALI LAGI

KUALA LUMPUR: Polis menafikan laporan berita yang menyatakan Menteri Besar Kedah Datuk Seri Muhammad Sanusi Md Nor ditahan atau dipanggil untuk dirakam percakapan hari ini.

Ketua Komunikasi Korporat PDRM ACP Skandaguru Anandan berkata, tiada pihak dari Bukit Aman, peringkat kontinjen Kedah atau Ibu Pejabat Polis Daerah di Kedah melakukan tindakan seperti dilaporkan portal berita itu.

“Tindakan mengeluarkan berita tidak sahih sedemikian boleh mendatangkan rasa panik kepada masyarakat lebih-lebih lagi dalam senario kempen Pilihan Raya Negeri (PRN) yang sedang berlangsung.

“Laporan polis akan dibuat bagi membolehkan siasatan dimulakan ke atas penyebaran berita palsu tersebut,” katanya dalam satu kenyataan hari ini.

Terdahulu sebuah portal berita melaporkan Sanusi dikatakan ditahan sekali lagi pada petang Sabtu.

Difahamkan sumber portal itu memaklumkan penahanan terhadap Sanusi dibuat oleh polis dari Bukit Aman.–AlHijrah Online


POLIS AMBIL KETERANGAN INDIVIDU HENTIKAN KERETA DI LORONG KECEMASAN

SEREMBAN: Polis akan mengambil keterangan sekumpulan individu dipercayai ahli kelab kereta selepas gambar dan video mereka berkumpul di lorong kecemasan di Lebuhraya Temiang-Pantai dekat sini, tular menerusi media sosial baru-baru ini.

Ketua Polis Daerah Nilai Supt Mohd Fazley Ab Rahman berkata, pihaknya mengesan hantaran di Facebook yang menunjukkan sekumpulan individu daripada kelab kereta ‘FCCM-FC Club Malaysia’ memberhentikan kereta untuk bergambar di lebuh raya tersebut kira-kira jam 6.30 petang Sabtu lepas.

“Untuk permulaan kita akan panggil ketua kelab itu dahulu, kita dah kenal pasti kira-kira 48 kereta setakat ini. Berhenti dan meletakkan kenderaan di lorong kecemasan tanpa sebab yang munasabah seperti yang tular itu merupakan satu kesalahan kerana boleh mendatangkan bahaya kepada pengguna jalan raya lain.

“Tindakan undang-undang boleh diambil ke atas individu mengikut Kaedah 53(1) Peraturan-Peraturan Lalu Lintas Jalan 1959 iaitu tiada kenderaan daripada apa-apa kelas diletak atau ditinggalkan tanpa jagaan di mana-mana lorong kecemasan kecuali dalam kes kecemasan,” katanya menerusi satu kenyataan, hari ini.

Tambahnya, hukuman denda juga boleh dikenakan ke atas individu yang terlibat di bawah Seksyen 119 Akta Pengangkutan Jalan 1987 serta denda maksimum RM2,000 atau penjara tidak melebihi enam bulan.

Semalam, kelab kereta berkenaan memuat naik beberapa keping gambar di Facebook menunjukkan deretan kenderaan dipercayai milik ahli kelab berhenti di laluan kecemasan kedua-dua arah untuk mengambil gambar yang didakwa merupakan sebahagian daripada aktiviti lepak santai mereka.–AlHijrah Online


KERAJAAN AKAN BANTU PEMAIN AUTOMOTIF BUMIPUTERA TINGKAT KEMAHIRAN PEMASARAN: PM

KUALA LUMPUR: Kerajaan bersedia untuk membantu pemain industri automotif terutamanya usahawan Bumiputera untuk meningkatkan kemahiran pemasaran bagi mempromosikan produk mereka dengan lebih efektif, kata Perdana Menteri Tun Dr Mahathir Mohamad.

Beliau berkata pemain automotif Bumiputera banyak terlibat terutamanya dalam bahagian pengeluaran tetapi masih jauh ketinggalan dalam bahagian pemasaran.

“Ketidakseimbangan ini perlu diperbetulkan kerana dasar baharu kita adalah tentang kesaksamaan dalam berkongsi kekayaan di negara ini.

“Sudah tentunya ini akan memerlukan wang dan pelaburan dan kita akan melihat bagaimana kita boleh menyokong mereka dalam bidang ini,” katanya kepada pemberita selepas melancarkan Dasar Automotif Nasional 2020 (NAP 2020), di sini, hari ini.

Dr Mahathir berkata Bumiputera perlu diberikan latihan dan pendedahan bagi membolehkan mereka belajar semua aspek pemasaran serta kaedah untuk mempromosikan produk mereka.

NAP 2020 akan menggabungkan tiga elemen teknologi canggih baharu iaitu Kenderaan Generasi Seterusnya (NxGV), Mobiliti sebagai satu Perkhidmatan (MaaS) dan Revolusi Perindustrian 4.0 (Industri 4.0).

Terdahulu dalam ucapannya Dr Mahathir berkata teknologi kenderaan adalah fokus pembangunan kritikal bagi pengeluar kereta global pada hari ini untuk meningkatkan keselamatan kenderaan serta menjadikan mobiliti lebih pintar dan mesra alam sekitar. — BERNAMA


TANAH RUNTUH: WARIS MANGSA MAUT TERIMA RM10,000 – PM

BATANG KALI: Perdana Menteri Datuk Seri Anwar Ibrahim mengumumkan bantuan permulaan segera sebanyak RM10,000 kepada setiap keluarga mangsa yang terkorban dalam insiden tanah runtuh di tapak perkhemahan Fathers’ Organic Farm, Gohtong Jaya di sini.

Beliau berkata Bantuan Wang Ihsan sebanyak RM1,000 pula akan diberikan kepada Ketua Isi Rumah bagi mangsa yang tidak melibatkan kematian.

Perdana Menteri berkata Agensi Pengurusan Bencana Negara (NADMA) akan menyalurkan peruntukan kepada Setiausaha Kerajaan Negeri (SUK) Selangor selaku Pengerusi Jawatankuasa Pengurusan Bencana Negeri (JPBN) Selangor.

“SUK Selangor akan menyalurkan terus bantuan berkenaan kepada mangsa,” katanya kepada pemberita selepas melawat dan mendengar taklimat berhubung insiden itu di sini malam ini.

Setakat 7.10 malam tadi, seramai 21 mangsa disahkan meninggal dunia manakala 12 lagi masih hilang.–AlHijrah Online